qundao/data-zh-poetry huggingface dataset:
病中柬缙上人二首·其二
作者：王慎中
朝代：明
体裁：五言律诗

伏枕不知久，庭柯绿已苍。以兹时序感，顿觉圃农荒。养性资琴瑟，达生览列庄。今将未死骨，斋沐付医王。
病中漫述二首·其一
作者：王慎中
朝代：明
体裁：五言律诗

一生十九病，坐使废居诸。日日求医术，朝朝理药书。家人忧即死，朋友怪何疏。世情真已矣，吾道竟焉如。
病中漫述二首·其二
作者：王慎中
朝代：明
体裁：五言律诗

颇得病中趣，未尝苦不堪。床头看卷熟，被上作书耽。交息宁须请，禅忘忽已参。何日稍能起，门生拟舁篮。
病中谢凤仪过访
作者：王慎中
朝代：明
体裁：七言律诗

一春卧病长安里，伏枕荒斋叹索居。风动蓬窗依玉树，云传仙侣驻琼琚。宣城邻并违下榻，司马穷愁错著书。四海兄弟吾与尔，霞冠月舄未应疏。
病中辱西亭见问走笔奉柬
作者：王慎中
朝代：明
体裁：七言绝句

伏枕绵绵朝复昏，故人枉讯慰愁魂。须知摩诘非婴疾，待子来参不二门。
病中黄制科明举招不赴赋谢兼柬张诸暨
作者：王慎中
朝代：明
体裁：五言律诗

故人怜寂寞，约我共襟期。兰席开玉树，桂醑泛金卮。剡溪虚雪棹，凫舄阻云逵。颓卧幽斋里，春草长离思。
病后偶尔出郭
作者：王慎中
朝代：明
体裁：五言律诗

忽看柳叶长，何言已春深。因思闭户久，却悔逃人心。草色遥迷径，杏花稍变林。欲酬过去赏，一日一来寻。
登佛手岩屋角岭诸山
作者：王慎中
朝代：明
体裁：七言律诗

缘崖百转几经休，回复千峰晚气浮。路绝见僧行树杪，猿鸣呼客入林幽。平看珠斗悬灯影，俯瞰明河激涧流。颇似谢公高简性，领州不自废山游。
登圆静寺后山携张子汝思
作者：王慎中
朝代：明
体裁：七言律诗

策马清随沧水吏，扪萝幽到碧山岑。最怜绝壁流霞气，况有澄湖清客心。落木萧疏明远近，行云缥缈静高深。灵芝紫蕨亦吾分，石髓丹砂与尔寻。
登山险绝已非人境遂赋游仙招隐之歌游仙歌
作者：王慎中
朝代：明
体裁：古风

今我忽兮不乐，驾言游兮名山。陟岩岫兮崆嵑，蹑绝顶兮㠝岏。烟霏霏兮云在下，信斯美兮非人寰。山中之人兮冰雪颜，沆瀣饮兮琼膏餐。神炯炯兮霍耀，肤绰约兮流素丹。糁瑶蕊兮翳文芝，饵五术兮佩华菅。驷玉虬兮驭凫鹥，凤凰翼盖兮翔文鸾。宓妃婵媛兮后乘丰隆，屏翳兮郁以承銮。纷飘飖兮下御，倏往来兮山之间。辟天阍兮延予，启玉粲兮嫣然。导予兮元秘，授予兮灵诠。揖洪厓兮为侣，快执袂兮偓佺。朅浩荡兮高举，极玄圃兮阆颠。超溟涬兮若视，遗龙蠖兮空筌。
登横山顶上览州城同蔡道卿
作者：王慎中
朝代：明
体裁：五言律诗

归翼带残霞，山城晚气佳。鸣鸡闻四境，翔雉绕千家。碧树州门静，黄尘市里哗。愁心因纵目，共有异乡嗟。
登江东城楼
作者：王慎中
朝代：明
体裁：七言律诗

花片飞飞柳色深，登楼一倍搅乡心。长堤烟草迷人去，远寺斜阳带磬沉。江水无风时起浪，春云不雨每成阴。踌躇满目时相会，惆怅前林倦翼禽。
登江东城楼
作者：王慎中
朝代：明

花片飞飞柳色深，登楼一倍搅乡心。长堤烟草迷人去，远寺斜阳带磬沉。江水无风时起浪，春云不雨每成阴。踌躇满目谁相会，惆怅前林倦翼禽。
登江州城从中丞王公
作者：王慎中
朝代：明
体裁：五言律诗

雨馀草木新，节钺宠行巡。飞雉随骢转，啼莺唤隼频。军容观楚卒，国姓记江人。清霜飘大路，万里静纤尘。
登真觉寺浮图
作者：王慎中
朝代：明
体裁：古风

宝塔拔地跻，蛟龙互拿攫。层级凌虚空，危磴盘屈曲。上之逼星纬，下则俯原壑。超升旷我怀，频憩知足弱。赤日耀珠光，灵飙响金铎。身高万象出，眺迥二仪廓。苍然见秦赵，微茫辨渭洛。风驱燕色来，山川翠参错。飞鸟足下度，归云衣前落。避喧得胜因，了净无真着。福庭如可留，吾将从玄鹤。
登金山口绝顶二首·其一
作者：王慎中
朝代：明
体裁：古风

峥嵘峙西隅，其名金山口。拱势凌玉泉，分宗自天寿。捐骑朅独往，宛转携良友。攀石足犹滑，扪萝蓧在手。回望目转眴，前首步逾陡。及其登层颠，诸峰宛相就。�峞各殊状，罗列若拱绣。皛皛天宇阔，俯之何所有。入河涌我前，落日在吾右。微微见楼阁，脉脉分陇亩。时惟仲冬交，众壑已衰朽。虽乏芬华敷，弥增嶙峋斗。天风飒然下，飘飖吹衣袖。丹霞翼素裾，白云生左肘。遗形身已仙，得意岂在酒。兹山非吾土，石室何当构。神灵忌穷讨，苍茫立难久。
登金山口绝顶二首·其二
作者：王慎中
朝代：明
体裁：古风

地纪控西界，灵山亘北甸。足弱步屡憩，崖峭石犹践。枝樛乃能援，葛脆不可挽。当其意象开，岂复虑绝蹇。瞻峰皆峛崺，陟涧数回缅。稍觉天地宽，即看云烟变。石窦枝自荣，林罅雪尚泫。兴阔无近寻，登高有远见。周圻矗五云，易水溅一线。微茫燕赵区，历历皆可辩。长啸发灵籁，倦坐石苔藓。氛垢苟不婴，沉虑斯可遣。
登陂罗阁
作者：王慎中
朝代：明
体裁：五言律诗

阁峻看天堕，湖平益势孤。风帘齐铎响，云磴拂衣趋。指顾极空阔，风烟乍有无。青眸依落日，缥缈入皇都。
白鹿洞书院
作者：王慎中
朝代：明
体裁：古风

昔贤敦雅尚，设教托灵壤。妙得高深理，非关山水赏。道因名胜尊，神以流行养。时去迹空留，风存化犹广。宏基茂草馀，巍构浮云上。无事鸟频飞，有怀予独访。林芳郁纷敷，庭木自成长。泉石有馀清，弦歌辄遗响。川水逝如斯，山形高可仰。徘徊西日斜，惆怅前人往。
白鹿洞见张东沙壁上留题
作者：王慎中
朝代：明
体裁：五言律诗

登高能赋者，到处有新诗。草木留光宠，云峰发咏思。护持山鬼力，指说野僧知。大贤难继作，吟玩但嗟咨。
百泉
作者：王慎中
朝代：明
体裁：七言律诗

名泉千�绕共山，汇作共池碧树环。外物都从泉上淡，中心独向树边閒。鸥凫群戏翻珠碎，荇藻丛生点镜斑。此地真宜投袂隐，堪悲朝往夕来还。
皇帝察宗室子弟之贤孝者制为训辞以美之且以为教也而昆崙公以孝受褒参政某来使河南获闻其事赋是纪之
作者：王慎中
朝代：明
体裁：五言排律

有美称公姓，承华自本支。生身忘宠禄，愉色悦严慈。乐备无声听，居防履险危。药嗤许子误，羹笑颖人推。饮食温良善，晨昏居起宜。橘踰淮水熟，笋送雪林滋。取器遵亲涤，缝衣学稚嬉。秉彝齐一介，受福冠诸姬。褒诏天阍出，修文史笔摛。琅函周国耀，纶綍大梁垂。伛偻循墙走，尊崇结阁贻。来旬叨佐岳，采诵庆宗仪。
省中
作者：王慎中
朝代：明
体裁：七言律诗

古木阴多莺乱移，白云不去伴留司。侵阶草长闲终日，拂印尘深锁几时。散地非才容吏傲，低头寸禄令人悲。颇耽恬旷频欹枕，仆从翻嫌出省迟。
看青门画漫题二首·其一
作者：王慎中
朝代：明
体裁：七言绝句

神搜物象雕从兔，手契心目镝应弦。吮墨含毫真画史，看君机用已诠禅。
看青门画漫题二首·其二
作者：王慎中
朝代：明
体裁：七言绝句

黄粉丹青各未施，解衣盘礴欲何为。袒跣狂呼惊急起，傍人尽道长康痴。
石溪寺
作者：王慎中
朝代：明
体裁：五言律诗

蒙密见山穷，林回忽路通。灯悬千树里，磬发片云中。猿啸来参定，月明出照空。即将溪号虎，与尔学雷宗。
破阵子
作者：王慎中
朝代：明
体裁：词

两两行舟递出，纷纷击水先驰。角进不辞鸣棹疾，患失惟防叠鼓衰。长雄偏乘危。竞迹浮沤共尽，嚣心落日俱微。辛苦伏波下濑战，喧赫龙骧南伐师。算来都霎时。
破阵子·观竞渡作
作者：王慎中
朝代：明
体裁：词

急势争时澎湃，平澜击处崔嵬。正远惊看龙乍起，渐近微分鹢两来。游人方满崖。进退斯须难失，离合毫发相乖。声竭还凭馀怒贾，力尽犹能作气催。□□□□□。
碧云寺晚饭
作者：王慎中
朝代：明
体裁：七言律诗

近郊蹙踏已尘迹，抱郭清切复禅枢。斜阳古殿鸦乱集，积水短蒲鹤并呼。客病正宜依梵寂，情超直拟仍仙都。怜尔风松故相戛，倚此烟茅绝可诛。
礼部祈雪致斋予以在告弗预柬同曹诸君二首·其一
作者：王慎中
朝代：明
体裁：五言律诗

群贤深秉礼，禋祓为祈年。陪德尚书后，脩心太古前。玄思通混漠，高韵比神仙。斋祭迎祥处，灵坛意肃然。
礼部祈雪致斋予以在告弗预柬同曹诸君二首·其二
作者：王慎中
朝代：明
体裁：五言律诗

曾是天心远，如何冬令乖。治神修祷祀，格帝戒明斋。华省寒阴静，层城夕气佳。谁知陋巷里，玄默与君皆。
秋夜曲二首·其一
作者：王慎中
朝代：明
体裁：乐府曲辞

多情理素在幽房，熨贴频赓膏火光。暗觉手中刀剪冷，不知屋上有飞霜。
秋夜曲二首·其二
作者：王慎中
朝代：明
体裁：乐府曲辞

漫漫遥夕漏声乾，锦柱银床映月弹。不为幽思耽理曲，分明怕近绣衾单。
秋夜篇
作者：王慎中
朝代：明
体裁：古风

繁宿依天夜未央，皦月垂影鉴我床。厉风举帷露沾裳，惝恍不寐循东厢。哀雁流影之何方，揽衣屏立以徬徨。明镫荧荧烂夕堂，朱弦泠泠挥素商。美人对之心不忘，不觉北斗低西方。繁销芬歇谁能常，努力懋德竞流光。䗲蛄在户啼未安，庭鹤警露当夕寒。草木变衰凋玉颜，畹有蕙兮皋有兰。霜黄沙白日摧残，含姱抱郁只自叹。盈盈织女濯双蛾，驷虬襄蜺扬孅婀。牵牛耿耿阻明河，河深欲济水增波。望而弗觏时匪多，追叹戚别涕若沱。
秋日登鸡鸣寺阁寄友人
作者：王慎中
朝代：明
体裁：五言律诗

峻阁暮跻攀，凉风振客颜。青天湖外尽，平野雨中閒。鸟度孤云去，人随落叶还。如何属延伫，伐木响空山。
秋祀先师恭述二首·其一
作者：王慎中
朝代：明
体裁：古风

维馨歆岁事，有侐恭明神。丰功报宜重，孔祀典尤敦。明明天子命，宣哲恊钦文。咨惟百工长，曰予克宅臣。摄事昭我将，奏假具惟寅。庶僚既济济，多士亦振振。肆佾表殷荐，大烹羞明禋。格思俨无斁，仰止仪自遵。大哉圣人德，展为帝者宾。
秋祀先师恭述二首·其二
作者：王慎中
朝代：明
体裁：古风

繁宿夕杓转，皓月璇穹明。庭燎晰有煇，灌芬郁以升。广牡陈孔硕，嘉盛登维馨。清齐盈金彝，和羹荐玉铏。皇皇旄帗列，锵锵磬筦鸣。脩容罗万舞，雅奏宣九成。展礼式不愆，于赫神具宁。飘飖纷来宗，对越俨相仍。伊嘏锡玄漠，王国斯克生。
秋祀太学视宰
作者：王慎中
朝代：明
体裁：五言律诗

廪涤俅俅洁，炉烟冉冉升。视燎晨举火，司濯昼行冰。衡楅牺人警，鸾刀膳宰能。斋心严祗役，共祀在明馨。
移官河南报至作
作者：王慎中
朝代：明
体裁：七言律诗

赤雀翩然衔尺书，书中忽报有新除。世荣已付浮云外，生意翻为腐草馀。悔把青黄灾断木，却教钟鼓飨爰居。一官虚谬频遭调，寂寞扬云愧不如。
移居
作者：王慎中
朝代：明
体裁：七言律诗

栖栖微禄岂谋身，扰扰移家学避人。高柳欲栽当外户，青山依旧借东邻。门无车马何须僻，窗映图书不为贫。籍系中朝心在野，谁知陆地有沉沦。
立秋日发南浦舟中作
作者：王慎中
朝代：明
体裁：五言律诗

火伏金当令，流光不肯居。天高爽气外，叶下凉风初。山觌忻明秀，江行爱广虚。聊因文牍暇，稍复省篇书。
章三洲见寄清朝述遇图册作此奉答
作者：王慎中
朝代：明
体裁：七言律诗

虚室斋心无一物，犹然怀远念伊人。正摊竹简翻群蠹，忽枉瑶缄跃尺鳞。事迹瑰奇图绘设，生平感激染毫新。鄙夫久断浮华梦，今日看题畏荡神。
章二洲以侍御谪推兴化府叙复扬州郡丞二首·其一
作者：王慎中
朝代：明
体裁：五言律诗

维扬风物好，不比汉长沙。半刺官虽冗，量移渥已遐。娥眉空贾妒，白璧本无瑕。好取原冠拂，朝中待触邪。
章二洲以侍御谪推兴化府叙复扬州郡丞二首·其二
作者：王慎中
朝代：明
体裁：五言律诗

叙迁犹佐郡，怪尔意能安。秖有簿书急，谁当礼数宽。高才宜见屈，枉道亦何难。雨露清时泽，无为薄一官。
章江校士六月十七夜月有作因示诸属·其一
作者：王慎中
朝代：明
体裁：古风

日入群动息，予亦遂休兹。稍喜喧浊屏，徙步临前墀。仰见明月出，忽与心赏期。湛旷神俱王，虚明意自宜。况逢时雨霁，宿润含华滋。品物各怀荣，因得静中窥。始寤玄寂理，宁为躁竞知。亦有盈樽酒，屡进不一持。非为莫与同，真赏岂因之。
章江校士六月十七夜月有作因示诸属·其二
作者：王慎中
朝代：明
体裁：古风

浮凉却烦暑，明月流下地。清辉濯雨馀，皓质离云际。行失众星光，鉴彻繁阴蔽。宴坐及宵分，徙倚不能寐。欣兹吏牍阕，久已尘营弃。淡泊道心生，简编非我累。岂乏校艺长，方惭作人智。群司肃从事，谬以斯文寄。如何勖周行，勿云在下位。
竹山寺
作者：王慎中
朝代：明
体裁：五言律诗

微钟度青霭，寺隐见遥岑。香路入花屿，禅房开竹林。泉流苔上冷，山色树中深。吏道非玄理，来兹生悔心。
答刘梅园侍郎见寄刘公大庾人因以梅为咏
作者：王慎中
朝代：明
体裁：七言律诗

岂少闽山梅万树，不如庾岭一枝春。风霜邮寄香犹昔，琴册伴栖赏更新。爱玩何曾离座久，清孤长自想丰神。胡为鼎食虚调味，徒使馀芳及鄙人。
答周成山见寄
作者：王慎中
朝代：明
体裁：七言律诗

可叹当年贤吏部，不防谗间失高名。危机骇发曾谁料，抗节独行已自明。弃置堪怜终白首，沉沦无复念苍生。欲知吾道今何在，坐席从教野老争。
精舍与原弟夜坐论诗
作者：王慎中
朝代：明
体裁：七言律诗

家贫春日独无营，虚馆相看两弟兄。窗外方池知雨罢，城头片月带云行。情谐语笑忘年长，兴入篇章觉夜深。还就空斋成窹寐，池塘春草梦中生。
紫峰先生祠于乡贤谒拜作
作者：王慎中
朝代：明
体裁：七言律诗

阅岁如川宁免逝，惟应名迹不同泯。独行身后兴吾党，没祭社中是此人。桶刻施丹严设像，池形类璧奉游神。自惭未死顽粗质，兀守残经愧后尘。
紫骝马
作者：王慎中
朝代：明
体裁：乐府曲辞

朱汗四垂碧玉蹄，缰丝陡勒不胜嘶。长安陌上催花雨，万树红英踏作泥。
约斋刘公作寿藏戏柬
作者：王慎中
朝代：明
体裁：七言律诗

超然高识有谁俦，不讳生前作死谋。百事都忘长脱躧，一丘预筑待藏舟。亲题幽石因山表，选植名材绕隧留。只把两间充葬具，叹君曾未似蒙周。
结客少年场行二首·其一
作者：王慎中
朝代：明
体裁：乐府曲辞

羞为里巷屠儿饮，笑乞侯门厩养钱。意气相要俱有赠，惟将宝铗与金鞭。
结客少年场行二首·其二
作者：王慎中
朝代：明
体裁：乐府曲辞

埋名都市无人识，誓死沙场各自知。一夜五原烽火急，起从召募羽林儿。
署中读书
作者：王慎中
朝代：明
体裁：五言律诗

雨散空堂静，褰帘微月初。古人聊取对，尘事自相疏。曲几萤光映，残编蠹迹馀。不缘嫌簿领，饰律用经书。
翁以时新移所借育泉里庄氏之宅
作者：王慎中
朝代：明
体裁：七言律诗

移居寥僻远城隈，自说近人易染埃。爱物还将鸡犬去，悦生好取菊松栽。却笑非公家是寄，毋庸谢客户任开。白衣教令知来径，欲遣清酤就绿杯。
翁赞画思诚从元戎张净峰公西征武陵蛮
作者：王慎中
朝代：明
体裁：古风

壮夫怒眦仰天号，咆哮惊走儿女曹。隆肿自矜颔下肉，昂藏屡盼手中刀。居常乐祸占星气，出门正值太白高。马首装成酬恩顾，戚戚关山遥即路。鸢影站波江沸汤，铜标表界天撑柱。慷慨身过头痛溪，入险欲觅功成处。凯旋扬旆向城阙，长安道上笳声发。人生得意此最欢，取印封侯犹细屑。策勋莫怪狗功卑，纵指元因汉一杰。
翠华岩
作者：王慎中
朝代：明
体裁：五言律诗

振策凌绝巘，寻幽到翠华。昔闻晤真者，曾此炼丹砂。洞口液钟乳，崖阴灿宝花。坐看天路近，鸾思极烟霞。
聘魏山人卜先大夫葬地同行山中作此呈之
作者：王慎中
朝代：明
体裁：七言律诗

苦披丧礼不能终，行抱深忧路若穷。地上菁莪皆是蔚，林间高树易多风。肖柴病骨担难弛，绝线愁肠火更攻。居倚前庐何日反，欲凭仙术祷杨公。
胡双华公以春兴高咏见示漫赋奉答二首·其一
作者：王慎中
朝代：明
体裁：七言律诗

芳草萋萋着处生，风烟客里倍关情。高迹自看轩冕细，道心却向簿书精。荒城过雨青春暮，画寝凝香白日清。最是玄晖多雅兴，窗含碧岫句偏成。
胡双华公以春兴高咏见示漫赋奉答二首·其二
作者：王慎中
朝代：明
体裁：七言律诗

知君百物不关身，也复题诗惜去春。总为吏情嗟事迫，更缘乡思惹愁新。坐对禽言聊共语，见飘花片亦伤神。疏顽敢谓能同调，却枉瑶缄示我频。
至日寄彭石屋历
作者：王慎中
朝代：明
体裁：七言绝句

一阳回复气还周，消长知君已自由。莫学秦人桃洞隐，不知世上有春秋。
至日虑囚宪府呈方�庄潘壶南二臬使
作者：王慎中
朝代：明
体裁：五言律诗

立戟府门清，持书人吏盈。平持三尺反，助取一阳生。布令逢周正，援经览吕刑。怪来霜气重，骢马在江城。
至昌平有感
作者：王慎中
朝代：明
体裁：七言律诗

远郊风叶点人衣，近郭危楼敞暮辉。山回龙虎皇舆壮，马放騊駼戍鼓稀。日月行藏玄鸟逝，关河感慨白云归。时平守帅休空喜，莫使燕云羽檄飞。
至晋陵
作者：王慎中
朝代：明
体裁：七言律诗

本因怀璧自招尤，覆水成泥岂再收。行泽却防渔父问，入山恐负晋君求。束书长啸辞京邑，捧檄逡巡到本州。入境栖栖谁解者，傍人应谓一官谋。
至馆视芳洲读处因书所见二首·其一
作者：王慎中
朝代：明
体裁：七言绝句

斋閤本来无长物，读书人去各依然。唯有一床经坐处，两当自膝已皆穿。
至馆视芳洲读处因书所见二首·其二
作者：王慎中
朝代：明
体裁：七言绝句

渴鸟下来窥砚水，微蟾初上照弦琴。素题当几埃如墨，知是㷊膏映夜深。
致斋·明禋也
作者：王慎中
朝代：明
体裁：古风

孚先启元祀，缊豫肃郊禋。澄魂愉靓宫，贬御抑尚珍。沆瀣羞琼餐，兰荪靡文茵。赫矣涣王丝，咨尔天邑臣。受戒郁云会，祗诏灿星陈。少宰职纠度，宗伯莅其勤。秉德思无射，效衷虑自淳。修服天阍侧，濯已咸池津。禁闱穆玄轨，省署洽清芬。斋心赞皇德，率以见明神。
舍弟至邸是岁除日
作者：王慎中
朝代：明
体裁：七言绝句

喜气冲寒满面开，岁除不意汝真来。长贫宦邸无馀物，也有屠苏柏叶杯。
舟中
作者：王慎中
朝代：明
体裁：五言排律

行路难如此，嗟子何滞违。朝征沙雁引，晚泊渚凫依。席势乘风驶，棹讴击汰飞。济深扬桂枻，厉险戒袽衣。冒沚葭侵露，缘崖柳碍晖。波文明夕照，水色长寒威。远火看还灭，孤烟迫已微。劳歌徒自奏，惆怅未言归。
舟中夜坐
作者：王慎中
朝代：明
体裁：五言律诗

兰舟凌浩渺，水色暗连天。宴坐深明烛，遥情寄简编。箑閒知爽入，膏续悟更延。感候伤羁思，劳歌中自宣。
舟经下邳
作者：王慎中
朝代：明
体裁：五言律诗

风波已习惯，忽尔自凄其。壮志逢兹地，古人难可期。桥边黄石在，日后素心知。俯仰无穷意，如何不令悲。
良时嘉宴会·赋公宴也
作者：王慎中
朝代：明
体裁：古风

良时嘉宴会，乃在君子堂。流云承芝槛，兰幕徐风扬。轩盖瞩华景，倬彼璠玙璋。宾筵秩有欢，具响臻时英。中坐交鸣佩，微贱惭所将。玉醽泛云罍，珍羞充员方。蕙盘不馂归，康爵盈且翔。驰光一何速，曜灵忽西藏。遗志属兰晷，瑶膏灿何长。骈兴瞻具美，既醉穆令章。显允哲人德，乐只期之纲。钦贤符姬旦，式衎遵无荒。福履永所绥，百岁垂芬芳。
艾静泉督造水舰初成获纵观其盛赋此奉献兼呈南衡涵泉二公二首·其二
作者：王慎中
朝代：明
体裁：七言律诗

百尺高桅碧汉间，蒙冲楼橹静如山。真将馀气凌穷发，坐使驰声憺岛蛮。涛日吐吞增舰势，干旃闪蔽壮军颜。兼资文武人安堵，海上孤城昼自闲。
芝山亭
作者：王慎中
朝代：明
体裁：五言律诗

亭子倚岧峣，幽意坐终朝。远水孤帆滞，长天一鸟遥。丛红霜树叶，片白楚江潮。浩荡烟波去，徒思兰桂桡。
芝山屠东崖招游
作者：王慎中
朝代：明
体裁：五言排律

平旦何所适，我友惠嘉招。因辍几中牍，言扬尘外鏕。解绅挂庭柯，蹑蹻穷山椒。霜后千林肃，氛收四野遥。坐来生气象，对酒息纷嚣。鸿雁飞寥廓，葭菼变萧条。目骋天地广，心清草木凋。佳景贵良晤，非君谁见要。
苏门山
作者：王慎中
朝代：明
体裁：七言律诗

性爱名山恣懒顽，每逢佳巘便开颜。岑崟忽蹑苏门顶，清浅兼临泉水间。地胜弦觞宁为赏，心閒鱼鸟却相关。坐思善啸岩栖者，不得神游接往还。
苕溪舟上怀蔡可泉
作者：王慎中
朝代：明
体裁：七言绝句

岸花夹水备芳鲜，愁思看时倍惨然。几欲将愁寄流水，苕溪又不到桐川。
荷亭宴集用龙云东臬长韵
作者：王慎中
朝代：明
体裁：七言律诗

南薰扇物夏初深，久废欢娱为客心。共得池台开远赏，时将丝竹间清音。微风澹荡轻炎暑，竟日淹留到夕阴。此是梁园歌舞处，因抽兔管命同襟。
莆阳龚生名应龙号潜于
作者：王慎中
朝代：明
体裁：五言律诗

神龙神不测，勿用为时屯。沕穆形难偶，深潜德可论。知机犹户坯，好遁是泥蟠。问易将因尔，又忘得象言。
蒋双桥方伯行部德安予适以事至而公已发南康走笔奉柬
作者：王慎中
朝代：明
体裁：五言律诗

离抱易为感，复此芳春时。杂英委閒地，好鸟弄高枝。坐惜欢言阻，空令淑景移。方闻整驾去，惆怅予来迟。
蓟门行
作者：王慎中
朝代：明
体裁：乐府曲辞

置酒军中舞又歌，雪花偏向蓟门多。醉来欲取平胡印，报道天骄已请和。
蓦山溪·夜月移饮桥上
作者：王慎中
朝代：明
体裁：词

碧天如水，浸一轮明月。暑气蓦消残，更江水、涵空莹彻。河桥携手，清兴有谁同，苏赤璧，庾荆州，许把襟期说。天边远响，知是渔歌发。乍急复悠扬，趁微风、似往还灭。平生铁笛，挂肘不轻吹，聊一弄，两三声，玉露森毛发。
蔡东洛夜坐
作者：王慎中
朝代：明
体裁：五言律诗

共坐高斋夜，萧然息众喧。月中星尽隐，竹下露偏繁。久厌时人语，今逢长者言。非因怜夙好，何自顾柴门。
薛南塘移居走笔奉柬
作者：王慎中
朝代：明
体裁：七言律诗

颇怪日来来往疏，因知迫岁始移居。径辟三条同蒋诩，家存四壁类相如。飞萤入夜疑新案，巢燕春还讶换除。借问储物何所有，图书满箧曲专车。
薛家楼
作者：王慎中
朝代：明
体裁：五言律诗

高楼频徙倚，白日满山寒。霜落章江浅，云收楚地宽。雁声深坐思，草色起忧端。扰扰城闉内，还从静处看。
藏书万卷楼歌为维扬葛子东赋
作者：王慎中
朝代：明
体裁：古风

广陵葛子真磊落，大笑时人宝珠玉。先世遗金尽买书，篝籯祇与韦编博。善藏选地起高楼，楼上陈施盈万轴。错置方隅皆满床，胪分甲乙为题椟。赵卿如见应惊叹，楚史多知犹未读。开牖晴朝云色鲜，垂帷深夜藜光烛。已看收拾遍人间，更说讨论穷士族。汉室古文坏壁馀，晋代穿茔出竹书。学士睢盱嗟未睹，儒生诵守愧空虚。何言散失千年后，独在君家完古初。
蝶恋花·又赋瓶中一枝莲谢
作者：王慎中
朝代：明
体裁：词

小院朝来看索寞。瓶水痕消，花谢红妆薄。芳草飘零何处著。香魂撩乱无栖泊。芳意香魂应不恶。总在东湖，也到今时落。落在空斋犹有托。幽人肯把佳词酢。
行园
作者：王慎中
朝代：明
体裁：五言律诗

时雨资生养，行园览众芳。鸣鸠盈亩绿，翻蝶绕篱香。抱瓮将根沃，植楥助蔓长。不窥今已久，岂为下帷妨。
行署壁间见故太仆陈石亭先生留题已矣斯人怆然抆涕
作者：王慎中
朝代：明
体裁：七言绝句

凋落粉素墨淋漓，银钩挂壁网游丝。池水难寻濡笔处，循墙今读古人诗。
行魏县境中闻县尹魏君为政之善魏君适以事他出不及相见作此贻之
作者：王慎中
朝代：明
体裁：古风

天风吹枯蓬，我行何悠缅。已尽前梁墟，还趍故邺甸。物色含人情，游目皆可见。马首犹此疆，彼界遥将辨。芳村鸡犬闻，微术牛羊践。桑枣原上繁，麻麦野中遍。生厚地力垦，令简人心劝。田闾事耕牧，老少乐熙晏。观俗感予心，为邦美时彦。不睹琼树枝，空看花满县。
西江月 咏芙蓉四首 其一 雨中芙蓉
作者：王慎中
朝代：明
体裁：词

急洒端为洗垢，轻飘故为匀妆。亭亭仙质占秋光。扫尽妖淫仪状。弱骨凝寒益峭，朱唇带湿犹香。神游梦作雨云狂。不到荆襄台上。
西江月 咏芙蓉四首 其三 雾中芙蓉
作者：王慎中
朝代：明
体裁：词

欲拟乌纱则淡，将摸翠縠尤深。重重袅袅罩清真。别是一般风韵。远睇其如不的，迫看又恐逢嗔。盈盈脉脉好愁人。秪隔些儿难近。
西江月 咏芙蓉四首 其二 月中芙蓉
作者：王慎中
朝代：明
体裁：词

宝镜香奁正展，银钩帘幕初收。佳人顾影爱娇柔。独整红妆新就。皓魄团圞敌面，金波潋滟凝眸。三星历历挂檐头。似惜芳期难又。
观周明堂故基在泰山下
作者：王慎中
朝代：明
体裁：五言排律

帝行先出震，兹土表青阳。对岳朝群后，膺符筑九房。阴阳随向背，天地象圆方。环水形裁璧，疏窗色顺乡。时巡春首幸，景侧昼偏长。礼乐承三统，华夷奉一王。经年宏构泯，易姓故基荒。难睹周人制，徒闻王者堂。基崇占积厚，隅广卜图昌。禾黍荣为垄，牛羊践作场。伫瞻停服马，不至感鸣凰。勿须伤已毁，布政俟今皇。
观江州诸生文示薛广文仲常薛久滞儒官因以为戏亦解嘲之类也
作者：王慎中
朝代：明
体裁：七言绝句

湓城今日似高唐，绵驹一变曲洋洋。他日欲誇稽古力，定因门下有何汤。
观牲·令仪也
作者：王慎中
朝代：明
体裁：古风

视涤周恭祀，卜吉汉迓釐。于皇寔秉塞，中孚格无知。三时既不愆，六兽濯以孳。灵场翼帝圉，御廪仡周圻。充人共系刍，司牧肃来思。大犉沃在涤，羊豕盈郊坻。革鹿既麌麌，罝兔亦绥绥。降观移玉辂，赫赫交龙旂。宰夫脱柢楅，典祝奏牷牺。牲具靡瘯蠡，肱麾咸甡滋。展省帝匪康，普存占在兹。肆将贵备物，和豫肇禋祠。
观詹范川大书歌
作者：王慎中
朝代：明
体裁：古风

詹侯清晨登我堂，手携大轴墨淋浪。直木屈铁相撑拄，展舒未毕神开张。猛虎峥嵘龙爪利，左拿右攫思复翔。一波如拳勒盈尺，竖戈撇趯掣电光。璚瑰侧剉金斜凿，锐锋斫剑星耀芒。华嵩掷石压虎窟，衡霍兴云起蛟乡。䀜霅纷披惊变态，一手真看百体藏。如知胸含山海气，郁勃愤盈不可当。细书琐屑何由泄，故作大画森横床。激射幽阴竦毛发，妍姿宛转回春阳。想见回腕乍伸缩，墨池骤涸笔行杠。看君笔势有如此，前掩崔杜后张王。数仞高墙、连幅缣素，不足满君之涂洒，宜治磨崖千丈壁立摩穹苍。
观陈兵宪射
作者：王慎中
朝代：明
体裁：五言律诗

夫君文且武，置酒更张侯。弓弯孤月满，箭去一星流。广野三军睹，空天百鸟愁。眼看中自激，青管更堪投。
论学示友人杂诗·其一
作者：王慎中
朝代：明
体裁：七言律诗

充塞乾坤惟此理，更无古往更无今。一腔子是阴阳会，七尺身为天地心。本是完成宁用补，元来无失不须寻。此语骤闻如未信，但将此语细沉吟。
论学示友人杂诗·其七
作者：王慎中
朝代：明
体裁：七言律诗

埋没精神钻故纸，世儒拘陋信堪羞。专从事业尊尧舜，直以能多识孔丘。悬想一生思出位，劳心终日困旁求。沉绵此疾真成痼，苦口良方谁为投。
论学示友人杂诗·其三
作者：王慎中
朝代：明
体裁：七言律诗

俗学牵缠醉不醒，而今指破与君听。沉迷传注何殊蠹，依仿科条即是伶。过辙却来寻轨道，辞家翻去傍门庭。宣尼若晓今人学，应悔当时著六经。
论学示友人杂诗·其九
作者：王慎中
朝代：明
体裁：七言律诗

筌以求鱼蹄取兔，兔鱼初不在筌蹄。画舟访剑将何得，买椟还珠亦太迷。牝马健行知作用，潜龙不拔识端倪。古圣我思心实获，美人遥在一方西。
论学示友人杂诗·其二
作者：王慎中
朝代：明
体裁：七言律诗

中立亭亭四不偏，何人识是静时专。此形而上方名道，未画之先自有天。寻逐必然终入俗，虚堂宁免误沦禅。莫向其间求可执，前人诃破谓无权。
论学示友人杂诗·其五
作者：王慎中
朝代：明
体裁：七言律诗

汩没近儒文义教，一生机枉速飘风。却行翻讶身居后，两听虚疑耳不聪。神化何曾离日用，经纶元只在渊衷。从今游衍高明地，始免徽缠与棘丛。
论学示友人杂诗·其八
作者：王慎中
朝代：明
体裁：七言律诗

好径人多道本夷，自为烦苦自支离。省存判截静和动，先后分开行与知。敬义夹持宁免二，诚明两进已成岐。当时呼得曾参唯，一贯之馀费甚词。
论学示友人杂诗·其六
作者：王慎中
朝代：明
体裁：七言律诗

至道之精岂着言，聊将言语订迷顽。心思起处先离位，声色大时更没关。昭氏鼓琴成毁际，轮人斲木苦甘间。此语诸君如善听，清源山即是尼山。
论学示友人杂诗·其十
作者：王慎中
朝代：明
体裁：七言律诗

充盈象器极高深，要识惟微是道心。何处天明非出王，未形神鬼已昭森。尸居寂寂偏龙见，暗室冥冥有日临。请验此时真太宇，岂容一物妄相侵。
论学示友人杂诗·其四
作者：王慎中
朝代：明
体裁：七言律诗

天付于人有此身，此身用处是元神。眼底自能分黑白，舌端也会别咸辛。求添一物偏多事，巧出千般总离真。但信本来浑具足，先生何用太谆谆。
论文示门人方元焕晦叔
作者：王慎中
朝代：明
体裁：七言律诗

琴名录绮旧曾携，柱是连城明月辉。曲里其人如得见，弹来于世肯听希。终身已分长抛掷，拭目聊为一取挥。传得广陵真散后，莫令手指与弦违。
访何默甫文学读书山房何兼授徒
作者：王慎中
朝代：明
体裁：七言律诗

一室间开向翠微，独谐幽意托垂帷。手中编绝缘披惯，舍后园荒为懒窥。林木栖云阴讲席，山泉带雨涨书池。帐前弟子无休暇，共说身亲乐事师。
访友人山房留题
作者：王慎中
朝代：明
体裁：五言律诗

怪尔沉冥甚，时常出入稀。以兹庐可爱，肯使愿空违。隐几鸟啼急，披襟风到微。营营予亦厌，将此共扃扉。
访吴泉宾先生山居失路
作者：王慎中
朝代：明
体裁：古风

曾识高人栖隐处，碧林斜带芳村路。本期屡访恣游盘，不谓今来重迷误。野桥横坼乱行潦，疏林鸣蝉秋欲老。始蹑鹤踪半没泥，却寻樵径时埋草。非关涉历记途差，自是幽贞隔世涯。赖有山前新涨水，微红流出涧中花。
访吴泉滨先生山居赋此投赠
作者：王慎中
朝代：明
体裁：七言律诗

家在深山非避秦，相寻正及桃花春。迎看道气眉间异，暗接心期语下亲。草木欣时同我恍，鸡豚得性与人驯。好栽五柳垂门外，雪棹重来免问津。
访柯东墅草堂以日暮迫事而返二首·其一
作者：王慎中
朝代：明
体裁：七言绝句

残阳急堕孤峰外，幽意未酬片语间。惆怅浮生牵迫甚，门前即是隐君山。
访柯东墅草堂以日暮迫事而返二首·其二
作者：王慎中
朝代：明
体裁：七言绝句

日斜相送出林丘，笑我故为不少留。犹胜剡溪乘兴者，到门不见却回舟。
访王閒斋山居赋赠
作者：王慎中
朝代：明
体裁：七言律诗

新晴岩壑翠成围，多暇丘原草木肥。坦卧空林花堕腹，行穿曲涧水溅衣。檐楹半着烟霞气，鸡犬都忘世俗机。一款幽居生静逸，因思家在市廛非。
访空同先生故宅
作者：王慎中
朝代：明
体裁：五言律诗

久欲求遗草，今来访故庐。北窗存卧席，东壁有藏书。墨沼春苔长，琴台夜月虚。年年桂花发，人拟子云居。
访蔡广德道卿未至州数里阻雨留宿田家
作者：王慎中
朝代：明
体裁：五言律诗

草舍托荒陂，瞑投不自知。离心分雨夕，同气阻风期。烛影坐中暗，江城望处疑。如何咫尺地，犹自劳相思。
访西原城南别业感泣二首·其一
作者：王慎中
朝代：明
体裁：五言律诗

尧时巢父隐，遗迹荜门幽。泉石居成古，烟花却带秋。鱼来鸣瑟罢，鸟去讲筵留。桑扈还真乐，杨朱枉泪流。
访西原城南别业感泣二首·其二
作者：王慎中
朝代：明
体裁：五言律诗

数亩城南业，依然二月春。蚁蜂犹恋主，花木总愁人。洗药流泉甃，翻经供席陈。西斋风自启，如意委床尘。
访郭白峰山庄不值留题二首·其一
作者：王慎中
朝代：明
体裁：七言律诗

东郭先生真好静，柴扉聊寄碧林间。青山舍后经秋老，流水门前尽日閒。禾廪不茨禽共食，松巢无扰鹤知还。一廛欲买相从隐，此地由来可闭关。
访郭白峰山庄不值留题二首·其二
作者：王慎中
朝代：明
体裁：七言律诗

高人好尚在田庐，物物幽奇事亦疏。云护篱中曾采药，风吹床上未收书。草间遗籍农谈处，石畔残樽蜡饮馀。徘徊欲去还题尸，凡鸟深惭我不如。
访陈石亭遂初斋中赋赠
作者：王慎中
朝代：明
体裁：五言律诗

先生大隐者，在世自如遗。乐道尚玄白，持心不磷缁。閒门无客候，幽幌对花垂。好我忘年少，但言相见迟。
访陈舟峰秀才读书处赋赠
作者：王慎中
朝代：明
体裁：七言律诗

闭门开卷日何长，草木萎黄又见苍。坐榻几穿当膝处，飞萤多入照书囊。荒庭鸟迹翻朝几，古寺钟声到夜床。揽镜莫须愁鬓发，凌云终自达明光。
访顾东桥聂村山庄
作者：王慎中
朝代：明
体裁：五言律诗

先生躬学稼，鸡犬数家村。种树因山性，穿池得水源。槿篱晴雨长，麦垄午风翻。四体不勤者，兹闻农圃言。
访黄九潭太史留赠
作者：王慎中
朝代：明
体裁：五言律诗

问君胡在野，遗世自经营。一廛依水筑，百亩决泉耕。移竹供鱼钓，栽梧待凤鸣。深源终不起，其奈此苍生。
请告弗允后寄蔡比部道卿
作者：王慎中
朝代：明
体裁：七言律诗

无才岂料乞身难，强学城东且闭关。世事浮云机久息，故园芳草梦空还。春栽药品因多病，日理图书转觉閒。不得自矜年少壮，相思一夕损红颜。
请告弗允赴省作
作者：王慎中
朝代：明
体裁：七言律诗

腰章束带不胜羸，还顾自身却自疑。田亩难忘平子赋，云山也笑尚书期。出门骑马逢人懒，曳组升堂畏鹤知。舍里青青春草待，若为留色慰幽思。
谈十山年兄枉访叙旧卒然述怀因以为赠
作者：王慎中
朝代：明
体裁：古风

释褐记叨宴，曲江柳初绿。吾鬓矜似鸦，君颜正丹渥。日月何其驶，崩迫类转毂。薾疾屏郊居，蓬藋森成束。何意拥传荣，翻然贲愚谷。鸡犬疑组缨，驺呵恐僮仆。相见若新欢，握手竞瞻瞩。容色已非故，交态犹在目。开口长河倾，稍稍悉胸腹。骇甚游世机，追数畏途躅。功业存忧患，形迹混宠辱。南徙迩璚岛，西行穷涪蜀。由来材具大，细巨无不足。多阅时务深，涉险道情熟。行年未清艾，令德懋前勖。披晤解悁勤，侧听知蕴蓄。踟蹰岁寒心，缱绻问幽独。文囿可戏娱，策勋在简牍。凫鹤有短长，勿用强断续。君其茂竹帛，吾当守松菊。
谢人惠木芙蓉栽
作者：王慎中
朝代：明
体裁：七言绝句

翠干分枝和露至，芳根得土带烟栽。园池摇落秋风里，只待红英映水开。
谪毗陵发都下
作者：王慎中
朝代：明
体裁：七言律诗

临岐南北垂双泪，谁识杨朱失路嗟。在野自疑非虎兕，此身已解作龙蛇。壮图中失逢时感，俟罪南迁拜惠嘉。恩予晋陵犹不远，其如卑湿类长沙。
贵溪赠江贞斋学士
作者：王慎中
朝代：明
体裁：古风

跂予怀夙心，愿言见君子。抱此未能降，光仪违觏止。祗役出名邑，及君在桑梓。摄衣升高堂，弭驾依仁里。兰室盈芬芳，下风吐词旨。敷文比霞郁，驰辩若流水。大智问下愚，冲襟忘末齿。謏闻谬见推，狂言不予鄙。昔人倾盖谈，今日谐斯理。新知信可乐，投分从兹始。
赋得丰城剑赠李古冲之滇南
作者：王慎中
朝代：明
体裁：五言律诗

丰城埋匹剑，水土养金精。九地深藏锷，千年始发铏。在天生斗气，出匣作龙鸣。志士腰间佩，偏令万里轻。
赠丘集斋侍御督南畿学
作者：王慎中
朝代：明
体裁：古风

绣衣使者复欲东，朱轩露冕骖青骢。丝鞚游环玉宛转，文鞯刻镫金玲珑。刷足朝辞燕甸雪，娇嘶晓度潞河风。潞河春风万杨树，场藿离离维不住。桐柱调促声正悲，桂醑杯乾日空暮。西台缨舄切云日，圭魄环村君第一。触邪嵬称獬豸冠，持橐雄簪螭头笔。素拟勋业青冥上，九关虎豹昼相向。夷龙许已真自知，尧舜匡君谁能让。万言未献贾山疏，七贵争避桓典路。对酒长怀杞国忧，扣阍每值丞卿怒。怜予滞淫独系官，与君欢觏常问玄。镫月秋看琴觞接，雨雪不嗟徒马烦。投分结契为弟兄，开襟促膝频相仍。长风吹蓬无定踪，彩鹢缥缈之金陵。金陵自古称佳丽，雾矗雷涛蟠王气。高皇提剑造天功，奠域肇封弥万祀。玉京龙虎互盘结，贝阙星辰森亏蔽。浩荡人文中宇殊，赫赩声名南州会。王阮风流今尚存，陆谢词华异代继。紫薇飘飘下丹敕，鸾翔凤翥无俦匹。锦绣山河扬幰行，烟花甸服悬鉴入。奎宿当宵垂象辉，剑光贯斗连牛拂。汉南独步鲜克企，披华启秀徒为尔。百朋济济咏菁莪，干溪粲粲繁桃李。吊古高吟六苑春，朦游清饮三江水。临岐赠别何所叹，赠子杂佩双琅玕。扬波激澜穷溟涬，挽颓障倒回真源。莫教琳球羡希绝，要与钟鼎齐㠝岏。
赠乡饮酒众宾张
作者：王慎中
朝代：明
体裁：五言排律

皇家文盛日，海宇泽熙辰。遵让兴东序，迎阳及上春。三衣参旧礼，八簋备常珍。象璧池形凿，鸣鼍鼓奏振。若翁跻保艾，末俗见含淳。抱瓮除机械，为樗逭斧斤。全真同楚老，忘力比尧民。齿号邦人父，贤充国子宾。衣裳明主赐，几杖列侯陈。有祝宁忧鲠，无愆可饫醇。威仪终秩秩，观听自欣欣。在燕非毛发，能将义接人。
赠人号罾浦
作者：王慎中
朝代：明
体裁：五言律诗

家临罾浦上，垂老学为渔。鸥鹭亲长往，菰蒲伴隐居。持竿求竹直，选石爱潭虚。不晓任公意，应言在得鱼。
赠写神徐子美二首·其一
作者：王慎中
朝代：明
体裁：七言绝句

龊龊模形宁足贵，区区谨貌亦非工。看君用笔踌躇处，都在一双阿堵中。
赠写神徐子美二首·其二
作者：王慎中
朝代：明
体裁：七言绝句

纷纷人面各媸妍，笔势传来画宛然。土木形骸常自笑，因君描得也堪怜。
赠刘雪湖善画梅
作者：王慎中
朝代：明
体裁：七言律诗

横挥急扫岂无神，巧夺天然了不分。清影疏疏浑欲动，幽姿的的迥难群。一枝时出临山水，万树争看乱雪云。别后相思休驿寄，开图长得对夫君。
赠双竹
作者：王慎中
朝代：明
体裁：七言律诗

君看种竹满江南，独在君家世所谈。特植太孤偏有偶，丛生非贵又无三。色摇两翠祥烟袅，影拂交阴淑景含。若取为筒清庙奏，共言律品并裁堪。
赠唐太史养疾寺居五首·其一
作者：王慎中
朝代：明
体裁：五言律诗

谁道金门贵，来参宝地禅。院香燃绿桂，池色汎青莲。毒龙降沼底，善虎戏床前。更有天花落，飞来绕法筵。
赠唐太史养疾寺居五首·其三
作者：王慎中
朝代：明
体裁：五言律诗

托身翔凤陛，别业寄龙宫。遐心存市里，幽迹似丘中。挂尘小山桂，披襟大地风。安知馆中史，不是河上公。
赠唐太史养疾寺居五首·其二
作者：王慎中
朝代：明
体裁：五言律诗

期君物外踪，解牿暂相从。檐际飞轻霭，城隅见远峰。行唫循软草，趺坐荫长松。已是如愚者，何须谷口逢。
赠唐太史养疾寺居五首·其五
作者：王慎中
朝代：明
体裁：五言律诗

斋中遂偃仰，卧疾即林阿。鸟来窥散帙，龙起听商歌。僧为翻经难，人非问病过。此时方战胜，玉体合如何。
赠唐太史养疾寺居五首·其四
作者：王慎中
朝代：明
体裁：五言律诗

如何天上贵，别有世中情。舍己皈慈法，斋心托化城。云衣披箨粉，风色泛松声。纷纷车马路，谁识有南荣。
赠姚体谐秀才
作者：王慎中
朝代：明
体裁：七言律诗

翩翩佳士气翻飞，蹴踏千群血汗挥。善说尚书宗伏胜，早攻文赋似陆机。虚名枉辱藏怀刺，形秽真惭侧玉辉。但看才调如君者，岂是衡门一布衣。
赠廖云溪
作者：王慎中
朝代：明
体裁：七言律诗

声如金石出讴吟，肘见时因手捉衿。被褐谁知怀里玉，挥锄不顾土中金。流溪清处宜垂钓，山月偏来劝独斟。荣达纷纷轻老丑，莫将台笠愧华簪。
赠张东沙临清兵备
作者：王慎中
朝代：明
体裁：古风

忆昔相逢伤草草，如今再见忻怀抱。坐来秖是玉山凝，立谈便托金兰好。君年方壮已高位，鬓发如云施绿黛。朝日辉光照绶衣，外台意气从轩盖。诸侯列郡望风裁，将校分营备皂台。高牙猎猎朱旗建，潭府森森画戟开。治兵能训常多暇，出众英才称大雅。虽然授节统军容，却擅落毫增纸价。七言破的罢弯弧，五采文成才调马。对座芳香振蕙襟，垂帷纷郁极书林。共言为政兼儒术，复有寻仙出世心。莫用酬君惭楚璧，幸须惠我比南金。
赠李介石徵君
作者：王慎中
朝代：明
体裁：七言律诗

廉似于陵不灌园，形骸都丧我偏存。机当自适宵为蝶，乐少人知晓负暄。笑却庞眉谋汉贰，嫌将清耳污尧言。独嗟太白非愚质，愿事阳居学食豚。
赠潘朴溪督学闽州
作者：王慎中
朝代：明
体裁：古风

勉勉周王造，耿命亮八荒。贲文敷月�，离晖监朱方。眷兹容台彦，作人东海疆。卿云耀紫霄，受诏下承明。位以名教超，道宜誉髦望。闽陬讵匪逖，多士良云皇。祁祁白晰集，济济青衿翔。�好易悖讹，纷豗乃厥张。亮美哲人德，乐只斯且光。徽文蔚追琢，修矩穆圭璋。秉塞视不恌，登明业自将。拨予渥嘉好，赠子愧周行。
赠王仁和邑博
作者：王慎中
朝代：明
体裁：七言律诗

广文先生笑索居，越中胜事定何如。云峰对席惟耽酒，芳草闭门足著书。观海秋涛天地浴，弹歌夜铗斗牛虚。旅山寂寞梅花晚，迟尔六桥白鹿车。
赠章三洲
作者：王慎中
朝代：明
体裁：七言律诗

高才早戴惠文冠，骢马瑶珂白玉鞍。袖里谏书人不见，朝端簪笔众争看。一封承谴君门远，万里投荒岭路难。折趐雕鹰仍养翮，清秋霜汉待高抟。
赠章心壶名医
作者：王慎中
朝代：明
体裁：七言律诗

年来多病交游简，半是名僧半是医。本访缁流参佛乘，忽逢国士话黄岐。隔肤见胆神观异，刳腹浣肠法术奇。独赖值予未反走，此身料得尚堪为。
赠翁仁夫司�河西四首·其一
作者：王慎中
朝代：明
体裁：古风

洵彼南海英，识子良在蚤。抗志程令猷，兴文振华藻。结谊值休运，投分输明抱。浮岁奄四踰，世故多纷扰。骐骥鸣枥间，康瓠以为宝。抚事增慷慨，沉思乱如捣。
赠翁仁夫司�河西四首·其三
作者：王慎中
朝代：明
体裁：古风

光仪慰深衷，聚散会有渝。条风熙自南，王事遑启居。扬旆首朔郊，结轸临广衢。恻怆杯酒间，揽袪一踟蹰。岂曰无居士，非子谁为愉。流尘奄忽至，服马遄驰驱。
赠翁仁夫司�河西四首·其二
作者：王慎中
朝代：明
体裁：古风

思捣予何为，迟子音与徽。昔子当北翔，予方滞南陲。蓟野郁绵邈，荆岑相蔽亏。去住犹短蓬，相失忽若遗。朅来同朝侍，永愿承光仪。
赠翁仁夫司�河西四首·其四
作者：王慎中
朝代：明
体裁：古风

驰驱越河梁，河梁何活活。霮䨴浮云兴，淅沥悲风发。出门慎自爱，志士忍饥渴。遗欲有贞心，秉义无回节。临岐申赠章，聊以慰契阔。
赠艾静泉去官
作者：王慎中
朝代：明
体裁：七言律诗

送远郊门若为心，停云黯黯起层阴。谗言荧惑堪销骨，宦业峥嵘竟陆沉。解印仍留新字犊，还家惟有旧携琴。如弦昔叹路隅置，直道难行岂独今。
赠郭佥事以亨起复入京
作者：王慎中
朝代：明
体裁：七言律诗

风尘沦落故交忘，水上相逢益自伤。持牍空惭劳吏道，操觚终念戏词场。须臾握手王程迫，牵引离心江路长。此去帝乡应似客，除书不省出何方。
赠郭水部郎中治河
作者：王慎中
朝代：明
体裁：七言律诗

河出昆崙决孟津，司空治水智如神。下楗欲濯淇园竹，荷锸皆徵韩国人。玉堰七星遥證斗，金堤千里不飞尘。若逢汉帝来沉璧，应免从官助负薪。
赠陆心梅
作者：王慎中
朝代：明
体裁：七言绝句

摆乱风烟不可禁，纷纷红紫自成林。一登姑射逢仙质，描尽人间浓艳心。
赠饶州张明府汝思
作者：王慎中
朝代：明
体裁：古风

出守君建侯，来旬予滥使。相逢职事顷，获展平生契。舆诵闻载途，成功皆可记。爱人百骸劳，折狱一言费。田野鲜诤亩，公庭无留事。鄱水郡前清，芝山郊外翠。全牛目已空，害马心能制。庇善如鷇养，去邪类兽薙。特立好奇节，平施忘小惠。既多忤俗情，复少悦人智。迂谬同素心，感慨兴昔志。虽匪观风者，庶以告在位。
赠魏山人
作者：王慎中
朝代：明
体裁：七言律诗

人人道是郭先生，测陇穷攴到窈冥。流水去来无遁性，诸山向背尽分形。手中青杖标千法，袖里囊金著一经。愿礼明师求片语，愚蒙何以假仙灵。
赠黄少泉书屋
作者：王慎中
朝代：明
体裁：七言律诗

精庐小搆北山下，三十六峰在眼前。松桂翩翻留晚色，云烟开敛发春妍。鸟声求友迁乔木，鱼藻行风舞翠涟。期尔一经能自致，岂将短檠负芳年。
赴何实甫九日之招先期病作宿斋中漫题四首·其一
作者：王慎中
朝代：明
体裁：七言绝句

华山山下远公房，应有黄花待客香。怅望云烟空太息，可堪明日是重阳。
赴何实甫九日之招先期病作宿斋中漫题四首·其三
作者：王慎中
朝代：明
体裁：七言绝句

平生涓滴不濡膺，也对青尊坐有情。莫道先生不爱酒，更无爱酒似先生。
赴何实甫九日之招先期病作宿斋中漫题四首·其二
作者：王慎中
朝代：明
体裁：七言绝句

徵选名歌闲且都，繁声缓节劝提壶。不知病里闻歌懒，却道先生太性迂。
赴何实甫九日之招先期病作宿斋中漫题四首·其四
作者：王慎中
朝代：明
体裁：七言绝句

居常愈疾少名药，只把看书当品尝。起索斋中无一卷，因思闭目是奇方。
踏莎行
作者：王慎中
朝代：明
体裁：词

绣幕堪图，玉壶宜贮。尤须华馆深深处。瓷罂瓮牖小茅斋，如何留得倾城住。雕饬都刊，天然态度。真成君子双宾主。閒心幽韵两相看，东湖不忆来时路。
踏莎行·有自东湖折得荷花一枝来者以小瓶贮置书室终日坐对爱而赋之
作者：王慎中
朝代：明
体裁：词

绿水摇空，东湖岸浅。芙蓉弄色晴霞暖。一枝谁折到空斋，香从十里分来远。花似多情，于人眷眷。不愁辞藕馀丝断。朱颜解自领薰风，疏帘镇日为高捲。
辛卯元日二首·其一
作者：王慎中
朝代：明
体裁：五言律诗

居正王凝命，履端帝发祥。光华开上日，玉帛走群方。蓂荚符尧录，卿歌睹舜章。青裳临左个，天子在明堂。
辛卯元日二首·其二
作者：王慎中
朝代：明
体裁：五言律诗

候转三阳泰，天周一纪分。纬缠占聚景，日表应重轮。建寅夏时历，王正鲁史文。鸿恩将瑞气，四国奉欢欣。
过刘实夫墓下作
作者：王慎中
朝代：明
体裁：七言律诗

斜阳片景水潺潺，堪叹先生永闭关。寂寞一抔埋白骨，萧条几树掩青山。不悬宝铗枯枝上，空洒琼珠宿草间。人世相期那得见，千年应作鹤飞还。
过宁庶人故阳春宫
作者：王慎中
朝代：明
体裁：五言律诗

邪陌转城闉，重门曲水滨。人谈亡国地，花发旧宫春。佩冷空梁月，歌销积栋尘。堪悲当日事，议谳帝家亲。
过彭城作
作者：王慎中
朝代：明
体裁：古风

陁靡郊原极望平，踟蹰立马客心惊。疏墩芜没项王国，烟草凄迷亚父城。春去秋来经几度，霸业雄图不可睹。台在已无戏马人，濉流犹记败军处。高陵深谷在翻覆，世事回还难定测。昔日东归着锦衣，今人但见繁蒿棘。萧垒阴阴苦雾封，桓山烈烈动悲风。英雄百战终归尽，转觉身名祇梦中。
过梁宅之为郎日故居
作者：王慎中
朝代：明
体裁：五言律诗

草暗虫声满，閒庭菊自芳。人同川上去，书向壁中藏。厕隅经置笔，墙隙旧偷光。相忆成今古，如何不永伤。
过黄后溪江楼十首·其一
作者：王慎中
朝代：明
体裁：七言绝句

巍基孤起凌苍巘，巧构相扶瞰绿波。列牖洞开掀玉宇，疏帘高捲近银河。
过黄后溪江楼十首·其七
作者：王慎中
朝代：明
体裁：七言绝句

曲槛回廊备四时，晓烟夕月尽相宜。群山端为开图障，江水直堪变酒池。
过黄后溪江楼十首·其三
作者：王慎中
朝代：明
体裁：七言绝句

危栏面面牖双双，閒坐閒行总对江。欸乃一声何处发，微风吹遇到南窗。
过黄后溪江楼十首·其九
作者：王慎中
朝代：明
体裁：七言绝句

陌上纷纷来往多，楼中隐隐动笙歌。行人回首陌头望，天上人间若柰何。
过黄后溪江楼十首·其二
作者：王慎中
朝代：明
体裁：七言绝句

绮疏窈窕栖云气，珠缀玲珑荡水纹。四序风光随户纳，千家烟火隔桥分。
过黄后溪江楼十首·其五
作者：王慎中
朝代：明
体裁：七言绝句

环撑绣拱欺霞绚，四出雕檐碍鸟飞。日月升沉前后闼，阴阳向背北南扉。
过黄后溪江楼十首·其八
作者：王慎中
朝代：明
体裁：七言绝句

水面层楼如涌出，波心复磴若乘空。玉盏倾残人在镜，瑶琴鼓罢曲随风。
过黄后溪江楼十首·其六
作者：王慎中
朝代：明
体裁：七言绝句

题鴂声藏斑竹岸，揭车香满白沙洲。美人独倚江楼暮，浑似潇湘木叶秋。
过黄后溪江楼十首·其十
作者：王慎中
朝代：明
体裁：七言绝句

崇山遥枕带清流，显敞兹方信寡仇。昔日仲宣徒作赋，竟非吾土岂销忧。
过黄后溪江楼十首·其四
作者：王慎中
朝代：明
体裁：七言绝句

白浪如山潮拥来，长江东去海门开。天连极浦鸟飞尽，日落空林船正回。
送严介溪冢宰考绩入觐
作者：王慎中
朝代：明
体裁：古风

建章朝谒晓跄跄，天子垂衣正万方。敕引鸿胪宣特进，留省尚书来展觐。重瞳日月屡回看，两班文武尽荣观。奏记不须书手版，承恩再赞拜朝冠。三年居守有功勋，宴劳亲闻便殿言。紸纩听阶知旧履，尚方出守副新尊。明良会合似今稀，天上委蛇几日归。北阙正宜操斗柄，东人空自望裳衣。
送人尹南海
作者：王慎中
朝代：明
体裁：五言律诗

昔日勾漏令，寻仙亦系官。一纡青墨绶，长就紫金丹。君适朱方吏，相期白日翰。他时双赐履，迟尔五云端。
送人尹钱塘二首·其一
作者：王慎中
朝代：明
体裁：五言律诗

王乔叶县去，仙令意悠哉。舄向云间下，琴于江上开。潮回宋帝国，山坼越王台。枳棘淹文羽，君非百里才。
送人尹钱塘二首·其二
作者：王慎中
朝代：明
体裁：五言律诗

佳丽古越州，高峰湖水头。去为百里宰，兼得六桥游。陶柳萦芳甸，潘花匝绮洲。期君东道主，吾欲柁南舟。
送人成均卒业还郴州
作者：王慎中
朝代：明
体裁：五言律诗

慕道不辞远，为儒能固穷。言观中国学，师事大江公。逆旅蓬生鬓，归程草暗空。明时莫徒老，千禄在书中。
送仪部二寅长充选送贵嫔使
作者：王慎中
朝代：明
体裁：古风

春风澹荡江如绮，楼船一道通易水。近川花柳尽容华，为过佳人若桃李。节旄前路光辉拥，受诏采择复充送。合相当知偃月形，问祥应有怀日梦。君王正在柏梁台，欢进千年紫玉杯。太史占天先入奏，二星遥扈四星来。
送何参议分守承天
作者：王慎中
朝代：明
体裁：七言律诗

当年白雪流歌地，此日黄图启箓基。代卜共瞻龙起处，纷游犹记雁飞时。离宫草树丰驰道，原庙衣冠閟奉祠。最是圣情勤远念，榆乡节使选材移。
送俞志辅赴阙自效
作者：王慎中
朝代：明
体裁：七言律诗

汉家征虏羽书飞，壮士贪恩觉命微。手拂龙泉生勇气，胸藏豹略畅兵机。将屠吐谷收蒲类，愿逐轻车出武威。侯印累累酬死战，莫愁少妇泣罗帏。
送俞虚江守备汀漳
作者：王慎中
朝代：明
体裁：古风

黑面趫拳少有髭，平生自许一男儿。腰间宝鞘龙泉动，匣里奇韬鬼谷窥。直向大师谈节制，誓将微命奋偏禆。论兵慷慨推黄石，献计昂藏伏赤墀。九重览奏颇嗟异，七贵传闻争致遗。共怪南人谙战阵，复惊勇士识书诗。授绥金殿承恩出，跃马沙场效死驰。曾把阴谋干将略，更抽櫜鞬解重围。好亲险阨行边界，每望烟烽逐敌骑。未快雄心灭北狄，还膺大旆镇东夷。营开百粤云横帐，戍压千山鸟度陴。堠岭天寒游激肃，军城月静鼓笳悲。讲戎当使同蛇击，群盗真看似兽狝。劈画冈峦成壁垒，指挥草木变旌旗。英威未说封侯志，感激须酬国士知。
送俞郡入觐
作者：王慎中
朝代：明
体裁：七言律诗

圣尧为帝正垂衣，高辟四门纳九闱。鸾佩冉陪鹓簉入，隼旟却向凤城飞。筵开白玉倾心醉，赐出黄金拜手归。讲德著书名乐职，应看歌颂彻彤闱。
送刘方伯入觐
作者：王慎中
朝代：明
体裁：古风

皇图尊中宅，江汉宗海水。万国若川奔，滔滔流不止。列藩海岱表，作牧方千里。既奄伯禽封，亦践太公履。尊亲与尚功，治人臻至理。述职固遵期，报政亦嗣美。会朝四门辟，天王正负扆。班位首东方，群后何济济。聪明极遐广，垂衣穆恭已。颁瑞冒分圭，褒贤书赐玺。天问如从容，念此东人子。
送刘西坡后再至滕王阁赋此奉寄
作者：王慎中
朝代：明
体裁：五言律诗

苍山西面色，高阁远含风。旧赏人何在，今来事不同。帆飞江路永，雁叫楚天空。徒把盈樽酒，因书寄浙东。
送史西厓守沅州
作者：王慎中
朝代：明
体裁：七言律诗

高材领郡武溪濆，莫畏蛮荒盛毒氛。好变侏�归雅俗，更将清暇访奇闻。苞茅曾致齐人问，铜柱欲窥汉将勋。小酉山中藏逸典，探幽应得览玄文。
送吕思抑户部之淮上三首·其一
作者：王慎中
朝代：明
体裁：五言律诗

诏使发河阳，仙郎惜署香。家临京口郡，节建海陵仓。冰后过全鲁，花时到下相。苍苍葭菼外，明月定相望。
送吕思抑户部之淮上三首·其三
作者：王慎中
朝代：明
体裁：五言律诗

怜君宦隐处，淮水日悠悠。橘刺青书幌，涛声散郡楼。元王馀馆榭，阏伯故林丘。更有山阿赏，还因桂树留。
送吕思抑户部之淮上三首·其二
作者：王慎中
朝代：明
体裁：五言律诗

相见仍愁远，临分益思亲。亦多倾盖者，谁是听琴人。骏骨何当市，明珠且自珍。翻飞未可料，将子暂风尘。
送吴文选纯叔归养乃父阁老白楼公
作者：王慎中
朝代：明
体裁：古风

相门才子胜前韦，一日思亲千里归。不随禁闼鹓鸿侣，翻逐吴门乌鸟飞。倾都冠盖怅追扳，陌上征人尽羡还。远岫停云看正白，飘花点袖喜成斑。芝兰会悦桑榆景，高堂昼日偏能永。鱼美来从旧乞湖，莼香侍进经调鼎。行乐江山桥梓春，翛然老少离风尘。纷纷世上多父子，得似君家有几人。
送周石崖给事治鲁藩狱事还朝二首·其一
作者：王慎中
朝代：明
体裁：五言律诗

汉使持明法，周亲感圣衷。饮冰心对日，偃草德从风。折狱片言下，回天敷奏中。不须焚文字，梁牍一为空。
送周石崖给事治鲁藩狱事还朝二首·其二
作者：王慎中
朝代：明
体裁：五言律诗

时辈让才雄，高谊古人中。陈诗伤鲁道，览俗见齐风。登岱诸山小，探洙众水通。归朝思献纳，应有发宸聪。
送唐娄江赴召二首·其一
作者：王慎中
朝代：明
体裁：五言律诗

帝心嘉劳来，户口不虚增。负扆方思治，玺书遂见徵。简求青琐入，意气皂囊胜。莫倚鸾凰志，今当作鸷鹰。
送唐娄江赴召二首·其二
作者：王慎中
朝代：明
体裁：五言律诗

吏民看解印，未去已堪思。鱼弃皆长尾，花繁故映枝。攀途车屡滞，出邸橐空垂。欲佐薰弦曲，一琴行复随。
送夏中山归九江
作者：王慎中
朝代：明
体裁：七言绝句

问君家住庐山下，数亩硗田聊可耕。别来相思瀑布水，梦飞时到九江城。
送孙丰山参知入贺明堂大享礼成孙与予先后为礼部
作者：王慎中
朝代：明
体裁：七言律诗

送君南浦思翻飞，前后为郎入礼闱。直以游谈参制作，更持文史答恩晖。周南迹滞臣心远，汶上图兴帝道辉。旧赋甘泉还有笔，好将再染奏垂衣。
送宋仲石赴召二首·其一
作者：王慎中
朝代：明
体裁：五言律诗

洛阳桥外路，万里指长安。舄向天中去，琴留海上弹。龟文频抚剑，羊角欲生冠。相送情无已，宁因感遗肝。
送宋仲石赴召二首·其二
作者：王慎中
朝代：明
体裁：五言律诗

国兴知有象，君去莫伤违。已设谏臣赏，因徵良吏归。九阍非虎守，五位见龙飞。美锦今成制，还堪补帝衣。
送宋龙门行甘州太仆
作者：王慎中
朝代：明
体裁：七言律诗

碛路萧萧关树微，君行万里事戎机。忽到河源知地尽，试登陇首见人稀。时平塞下降羌静，野旷秋馀牧马肥。却笑汉家求大宛，贰师再出只空归。
送宾山大士还钱塘
作者：王慎中
朝代：明
体裁：七言律诗

祇说身同云片閒，南游何事亦思还。禅心已寄生灭外，浮迹宁存来往间。竖佛谁能酬一偈，持灯行且照千山。莫将空性呵难别，师去吾今又闭关。
送康盘峰广西参议
作者：王慎中
朝代：明
体裁：七言律诗

握符制远分藩重，露冕临人列郡钦。节下州官多卉服，岁中牧贡有蛮金。九疑晓望烟如画，八桂冬荣雪满林。铜柱标南犹奉朔，汉家雨露本来深。
送张以学尹诸暨
作者：王慎中
朝代：明
体裁：古风

张郎冲星辞燕阙，素纰朱芾过我别。头上峨冠高切云，腰间长剑光照雪。自言将下扶馀邦，鉴湖天回云雾光。王乔凫舄青霞去，宓子珠弦白日扬。感君别促伤会希，羽觞桂酒传若飞。鸣鸟在林求其友，征马出门不断嘶。丈夫抱璞不自衒，燕石竟迷郑客盼。朱瑟工操不受竽，明珠暗投反按剑。世路衣狗苍黄分，天风抟翮浩荡变。竹林不迟彩鷮驯，枳棘难淹文鹓绚。君去飘飖碧海春，予住栖栖锦里尘。扁舟为过剡溪曲，定忆当时鼓柁人。
送张月洲往南雄访陈双山陈时谪为南雄郡丞
作者：王慎中
朝代：明
体裁：七言律诗

万山深抱始兴城，问子胡为欲远行。逐客未蒙环玉赐，故人偏系绨袍情。岂学临邛因邑令，也嗤监里重侯生。论文樽酒相逢地，上郡应传有聚星。
送徐山人还贵溪兼柬江午坡先生
作者：王慎中
朝代：明
体裁：古风

幽忧抱疾衡门里，陋巷单栖枯槁士。绝无好事致朋来，何处飘飖远游子。面上惊看烟水容，口中爱说山川理。跪进玉盘双鲤鱼，中有一尺故人书。故人久擅青囊业，却谓徐生我不如。每接言谈闻要妙，欲传心法恨空虚。浩荡流波山崱屴，徜徉携手日探陟。饥来举火石头餐，倦后横肱林下息。水若纷披怨状穷，山精逃遁知情得。极目乡关去路赊，登高遥指乱峰遮。已是闲云长出岫，忽见春风翻念家。马足行随闽地草，鸡鸣梦到楚天花。传心无侣但空还，用尽腰间沽酒钱。归见故人论作客，首应问我索居篇。为言平子善风术，何似扬雄独草玄。
送文寿承还姑苏
作者：王慎中
朝代：明
体裁：古风

闻子扁舟将远适，令我幽居心不怿。岂无白下诸贵游，不及吴门一佳客。斗酒相逢何草草，不语但持归去好。挟策耻为三上书，拂衣欲就五湖老。江湖春涨桃花水，一路烟波通故里。到处难辞解榻迎，及家好是秋风起。
送方�庄佥宪入贺明堂礼成
作者：王慎中
朝代：明
体裁：七言律诗

豫章解缆雪晴消，计及长安淑景遥。垂柳新阴看向苑，啼莺初晓唤趋朝。心同江水知归海，身在钧天喜听韶。左个春开应有问，何如衢室帝为尧。
送星士李子益
作者：王慎中
朝代：明
体裁：七言律诗

奇谈巧中似君无，却把灵占过野居。久纵閒心遗失得，宁凭閟术问盈虚。夕阳正值青尊尽，秋气渐看锦树疏。莫向他人道名姓，草莱今已掩荒庐。
送曾汝诚给事使边四首·其一
作者：王慎中
朝代：明
体裁：五言律诗

马嘶柳帐前，使者欲行边。插羽黄金弭，擐缨白玉鞭。飞云迷夜月，积雪冻晨天。燕将闻书泣，君看鲁仲连。
送曾汝诚给事使边四首·其三
作者：王慎中
朝代：明
体裁：五言律诗

授律及今时，邀勋合有期。渔阳新戍守，涿鹿旧兴师。西日河冰坼，北风边草衰。芦笳声四起，汉使也应悲。
送曾汝诚给事使边四首·其二
作者：王慎中
朝代：明
体裁：五言律诗

太白压辽城，天狼照北平。君王亲用武，节帅奉专征。问罪驰轺入，观兵揽辔行。当今将士怒，归及凯歌声。
送曾汝诚给事使边四首·其四
作者：王慎中
朝代：明
体裁：五言律诗

慷慨一丈夫，兹行君岂徒。指挥调敝卒，谈笑靖边隅。古塞开新款，全军奏凯俘。归来谢天子，得似傅甘无。
送朱肖简
作者：王慎中
朝代：明
体裁：五言律诗

分得寸铜印，新从片玉科。平生优礼乐，此去定弦歌。岭驿出门远，江帆破浪过。县人流散处，还集日将多。
送朱镇山参知蜀藩
作者：王慎中
朝代：明
体裁：七言律诗

雄藩奄履三分土，风物聊将访蜀都。旟建新文明鸟隼，国谈初姓记蚕凫。江名濯锦流偏丽，山比脩肩秀独孤。剑阁双门如外户，旬宣弥觉盛王图。
送李一泉往惠州推官
作者：王慎中
朝代：明
体裁：五言律诗

怀牒持三尺，分麾佐百城。溪山轻瘴疠，风气就开明。石埭由来美，丰湖自昔清。龙川经过处，一吊尉佗营。
送李拙脩归鄱阳二首·其一
作者：王慎中
朝代：明
体裁：五言律诗

拂衣从此去，归兴一为谈。药谱新将著，农书旧所谙。酬言持手麈，晞发废头簪。相访欲知处，应之柳市南。
送李拙脩归鄱阳二首·其二
作者：王慎中
朝代：明
体裁：五言律诗

道气如君盛，心期与我谈。妻孥能共隐，鸡犬亦相谙。木榻坐花坞，皮冠削竹簪。蠡湖烟水满，更向蠡湖南。
送李邑博望山先生
作者：王慎中
朝代：明
体裁：古风

问君何所望，征营复彷佛，有时思入重泉下，有时魂游九天上。若灭若没不可方，或有或无难为状。不为攒霭黛千峰，不为停烟青万嶂。只为可仰一高山，寝食如遗心靡他，踌躇四顾如有丧，朝夕不见魂荡荡。朝不见山，夕不见山，黛峰青嶂千万般。日日在眼前，曾不解君颜。朝兮望山，夕兮望精，神注想他，物不能干。忽己置身高山侧，宁须登顿劳攀援。朝也见山，夕也见山。魁岸气势，静重仪形，终日对羹墙，间世人爱山。只是山如君，望山岂徒然。为君题作望山篇，留与象郡人间传。
送杜松江先生之岷州肃藩教授
作者：王慎中
朝代：明
体裁：五言律诗

不识岷州远，千峰费马蹄。滥觞江水小，分首陇山低。雪含盘古始，路尽坎方倪。王门裾曳乐，应忘在天西。
送林退斋中丞巡抚湖广时方有征苗之役张净峰公往为总督故末及之
作者：王慎中
朝代：明
体裁：五言排律

江汉流南纪，衡疑极帝巡。肇州荆最远，列国楚难驯。分镇由来重，仗材此日真。威清霜简峻，宠建隼旟新。儒学今乘势，朝廷正用人。忧劳陶甓设，潇洒庾楼亲。执法兼移俗，治军更训民。百城迎按节，二列喜行春。太平多衅日，小丑未康辰。问罪扬旗正，观兵授钺频。壶头屯组练，夏口逼棼尘。凶吉资奇算，安危倚大臣。宁论权独任，还以德为邻。赞禹公如益，唯须舞七旬。
送梁宅之葬
作者：王慎中
朝代：明
体裁：五言排律

寒郊暮雨湿，来送故人行。死生奄异域，歌笑不同情。虚位将筵列，求神把酒倾。缟衣非结绶，白马为悲鸣。柳聚车容设，蒿虞曲挽惊。重泉无返路，九地有佳城。司马书犹在，中郎女未成。休论身后事，空有世间名。此日金兰断，何时玉树荣。莫邪长閟矣，光气罢千星。
送正郎之留都
作者：王慎中
朝代：明
体裁：七言律诗

秦淮绿水石头城，此去遥知惬宦情。望国定瞻龙虎气，登台试睹凤凰名。风流却值山川壮，形胜应逢赋颂成。凭君莫自伤留滞，汉室由来重二京。
送比部史应之使还入京史以使事便道过家长子娶妇而太夫人褒封之典亦适至二首·其一
作者：王慎中
朝代：明
体裁：五言律诗

荣宦值明时，光华并遂私。劳王欣有暇，醮子庆多仪。使节惊邻里，天书宠恃慈。一心知报主，还阙自难迟。
送比部史应之使还入京史以使事便道过家长子娶妇而太夫人褒封之典亦适至二首·其二
作者：王慎中
朝代：明
体裁：五言律诗

想见燕京路，秋风随马归。朝端须奉复，即位待光辉。入省名应盛，趋班影乍稀。鄙夫何所慕，之子振音徽。
送江少峰年兄兼寄江贞斋学士及午坡提学
作者：王慎中
朝代：明
体裁：古风

穷年易感复多悲，却向尊前对别离。绕郭青山日欲暮，严风锦树岁将辞。人情乖错今可见，陵谷深危起当面。镆铘为钝铅刀铦，莸蕙同藏朱紫乱。高才尚尔困尘劳，鄙夫岂悔长贫贱。书成本待副名山，舌在犹堪叩险关。钟鼎可铭聊睨取，竹素游园非徒閒。穷达虽殊各有用，宁须惨戚凋朱颜。白云飘浮飞鸟举，倏忽之并难久聚。十年晤合始如今，斯须立谈又当去。有酒未倾意自酸，况忆杯中旧俦侣。金门学士踬谗点，绣服儒臣遭中伤。寂寂鱼书常不达，辉辉棣萼远相望。君归为向二难说，亲见尸公鸡满乡。
送江山人
作者：王慎中
朝代：明
体裁：七言律诗

山人资术恣浮沉，妙得山高与水深。地理直从分野辨，河源真笑凿空寻。折枝林里成穿杖，举袂人前表合襟。已学蒙庄储葬具，明师相遇若为心。
送汪大尹入觐
作者：王慎中
朝代：明
体裁：七言律诗

作吏如仙有道机，双凫遥向玉京飞。炉烟绕处瞻天表，綵仗开时就日晖。理却横琴调舜曲，持将制锦补尧衣。繁花满县含芳待，好带天边雨露归。
送洪克晦尹淳安
作者：王慎中
朝代：明
体裁：七言律诗

铜章绾绶墨华明，百里堪言作宰荣。江出新安流过县，山从建德绕为城。烹鱼比政苛应免，带犊喻人化自行。兴革初然民吏笑，汉庭终说子康名。
送滕生还吴滕乃叶郡推之客
作者：王慎中
朝代：明
体裁：五言律诗

不辞为客久，所恋主人贤。郡閤同蔬食，归囊倒俸钱。岭猿催去马，江月照鸣舷。自说惭干谒，家原有薄田。
送王在庵之江西
作者：王慎中
朝代：明
体裁：古风

伯夷恶一世，季与乡人皆。君行慕往圣，其为柳下侪。至和以饮人，顺物无安排。岂乏泾渭判，颓然泯岸崖。揆予拙直姿，涉世寡所谐。乌足滥交籍，守官幸见偕。貌殊同胸腑，言合外形骸。大道固难闻，明谊良可怀。肃肃简书畏，裾袂临当乖。清霜变泺水，落叶流长淮。扁舟方大江，渺望不可涯。兴言托短章，投赠愧琼瑰。
送王堣斋守赣州二首·其一
作者：王慎中
朝代：明
体裁：五言律诗

两水流成赣，图经记郡名。分符君出守，共理帝忧氓。好古今当用，酬知在此行。佩牛应卖尽，驱向甫田耕。
送王堣斋守赣州二首·其二
作者：王慎中
朝代：明
体裁：五言律诗

露冕何其贵，安车朱两轓。凋残方待牧，命数岂徒尊。偃草知风尚，烹鱼悟政烦。君心已如此，相别更何言。
送程太守归养
作者：王慎中
朝代：明
体裁：七言律诗

喜动心颜决弃官，宁论皂盖与朱幡。功名薄是微臣分，乞请俞知圣主恩。出入扶持蠲疾痒，晨昏甘旨奉温存。君家白日偏长永，为有金花堂北萱。
送程舜敷编脩坐谪高凉三首·其一
作者：王慎中
朝代：明
体裁：七言绝句

云耸炎峰峰万盘，烟浮瘴水水千湾。南过蛮江莫作赋，屈平当日不生还。
送程舜敷编脩坐谪高凉三首·其三
作者：王慎中
朝代：明
体裁：七言绝句

叠嶂连山遇海隅，茫茫云气接苍梧。排阍叫辟虞神馆，告予微臣罪有无。
送程舜敷编脩坐谪高凉三首·其二
作者：王慎中
朝代：明
体裁：七言绝句

侍臣衮衮扈甘泉，攀龙附凤总神仙。南中留滞河东赋，直与风吹到九天。
送窦宪长入觐
作者：王慎中
朝代：明
体裁：七言律诗

离亭杯酒日初曛，征马长嘶首北云。为畏简书三载觐，自陈功伐四聪闻。试言定拜纶音重，锡宴应沾御醴芬。欲问风裁清海岱，但看满路雪随君。
送胡中丞可泉西归
作者：王慎中
朝代：明
体裁：七言律诗

广野微尘柳眼青，衣冠饮饯一城倾。还家且有藏书富，解组真同脱躧轻。路出崤陵桐树尽，旌飞灞岸岳莲迎。归田赋就身犹系，因送将归客念盈。
送药与青门二首·其一
作者：王慎中
朝代：明
体裁：七言绝句

灵草孤生万仞山，辛勤采掇出云烟。为怜词客经时病，倒与囊空不用钱。
送药与青门二首·其二
作者：王慎中
朝代：明
体裁：七言绝句

长卧绳床托满宫，病里风流亦不同。双双药杵月中落，并入经声绕碧空。
送蔡东洛赴铨改官二首·其一
作者：王慎中
朝代：明
体裁：五言律诗

寒气惊嘶马，离人起戒晨。清霜沾劲草，修坂灭流尘。为吏儒衣旧，谢官行李贫。长安留滞处，当路欲何因。
送蔡东洛赴铨改官二首·其二
作者：王慎中
朝代：明
体裁：五言律诗

不耽数斗米，高意似渊明。来往都乘化，荣枯岂吝情。雨中孤棹去，膝上一琴横。举世知音少，希弦何用声。
送袁生应枢携室入京觐省严介溪宗伯袁生宗伯之婿
作者：王慎中
朝代：明
体裁：七言律诗

青青春色起平芜，客路携家正可娱。雪映船窗开卷用，风吹江水挂帆须。丈人已立中朝岳，爱子真还合浦珠。借问南宫趋侍处，何如片玉在冰壶。
送袁莪溪应召
作者：王慎中
朝代：明
体裁：七言律诗

饮冰高节有谁伦，海郡祥刑自不冤。折狱片言宁用费，守官三尺欲何恩。立身会见登朝早，好谏还看致主尊。事业峥嵘闱闼上，可能有意寄丘樊。
送裴质斋掌教
作者：王慎中
朝代：明
体裁：古风

东风吹春满南国，陌头杨柳黄金色。祗言佳气正娱人，何意离尊当送客。鄙夫谈道泉山阴，广文来讲裴与林。林友昨去滩江侧，君今往适潭水浔。不因缱绻难分手，自惜向谁开此口。欲别逡巡杯水间，送君转使忆林友。
送许进士应元知泰安州三首·其一
作者：王慎中
朝代：明
体裁：五言律诗

才子初为政，青春独领州。礼坛遗夹谷，封社旧姑尤。岱岳标方望，长河背郭流。无因赠鲁缟，为尔赋齐讴。
送许进士应元知泰安州三首·其三
作者：王慎中
朝代：明
体裁：五言律诗

一顾小天下，巍然登泰山。日晞渤澥谷，风起穆陵关。石室金书閟，阳厓玉碣刊。今皇功德盛，东道预脩坛。
送许进士应元知泰安州三首·其二
作者：王慎中
朝代：明
体裁：五言律诗

高才美少年，为吏即神仙。入境花迎绶，行春雨映旃。汉时供奉邑，鲁国谢归田。化理今良牧，何须倚昔贤。
送诸子兴年兄由刑部郎中贬尉高明四首·其一
作者：王慎中
朝代：明
体裁：七言绝句

执法西曹触汉章，侧身万里窜穷荒。圣主恩同雨露湛，莫将三水拟三湘。
送诸子兴年兄由刑部郎中贬尉高明四首·其三
作者：王慎中
朝代：明
体裁：七言绝句

南中气候无春冬，椰叶藤梢嶂壑同。壮发三秋变岭外，乡心一夜返江东。
送诸子兴年兄由刑部郎中贬尉高明四首·其二
作者：王慎中
朝代：明
体裁：七言绝句

李白当年号谪仙，西禦夜郎到日边。自古娥眉多贾妒，直须秀句与人传。
送诸子兴年兄由刑部郎中贬尉高明四首·其四
作者：王慎中
朝代：明
体裁：七言绝句

积海簸天天倒流，扶桑拂景漾西瓯。渡汉若逢机上女，问他何事泣牵牛。
送谈十山公广东左辖
作者：王慎中
朝代：明
体裁：古风

文昌星象动，移辖向百粤。国事倚财用，天心生俊杰。盛年好策勋，陈力在高列。闾里苦疲瘵，军须复匮竭。时变资兼济，权机难预设。恢宏文武姿，出入霸王说。高屋建瓴水，何当喻敏决。千牛解崇朝，硎刃犹新发。受才正尔殊，处地值方蹶。琼海扬沸汤，桂岭长蛇穴。五材谁去兵，峒箐常流血。负弩烦诸侯，行路多持铁。官邪乏纠摘，纲条日隤缺。一岳势已尊，四维赖手挈。岂徒酌泉心，不愧饮冰节。妙略神弛张，坐制蛮夷谒。丈夫异草木，身名恶澌灭。功烈勇自致，金石穷冶伐。馀事取富贵，斗印肘间绁。请看岁荏苒，容易凋华发。
送谢应午侍御还朝
作者：王慎中
朝代：明
体裁：古风

秦淮水上石头城，杨柳枝繁暗啭莺。正宠辉光休故里，无那夙夜念王程。出门抗手凛生风，锦绮江山离恨中。衣上落花来点绣，波间飞鹢为惊骢。今时侍从似君稀，众望应言赴阙迟。中台尽待将轮掩，左个深嘉橐笔随。明世行藏各自安，非才欲进也知难。归耕已制芙蓉服，独立遥看獬豸冠。
送谢生诜辞亲应举
作者：王慎中
朝代：明
体裁：五言律诗

闽楚千馀里，归程草色通。乡人推射策，严父教移忠。问绢亲闱里，题诗客路中。汉庭方爱少，去作一终童。
送赵教授志贞
作者：王慎中
朝代：明
体裁：七言律诗

居藩寂寞久无欢，聊为伊人一解颜。嗒然语合形骸外，去此交存神气间。共指驰驱循大道，更期著作副名山。一尊临路情难尽，原草含黄暮雨间。
送郑滁州
作者：王慎中
朝代：明
体裁：七言律诗

与子避居潞水上，忆在东曹诗兴多。二月风烟辞省闼，三吴书剑阻关河。花明江驿下帆影，棹入滁阳近楚歌。此去琅琊堪吏隐，醉翁亭古发烟萝。
送郭世重出守南宁
作者：王慎中
朝代：明
体裁：七言律诗

朗宁荒绝不堪栖，游客思乡转路迷。千岭骤昏知瘴起，四时不断有猿啼。编氓半是居蛮峒，行路相言避毒溪。千载播迁仍寘远，好凭鬼卜问南鸡。
送郭世重出守南宁
作者：王慎中
朝代：明

郎宁荒绝不堪栖，游客思乡转路迷。千岭骤昏知瘴起，四时不断有猿啼。编氓半是居蛮峒，行路相言避毒溪。十载播迁仍置远，好凭鬼卜问南鸡。
送阮仁化邑博
作者：王慎中
朝代：明
体裁：七言律诗

庾岭云深君独往，曲江风远故遗思。风流苦忆青毡在，身世难忘白发欺。阮籍沉沦元嗜酒，郑虔樗散亦能诗。行歌莫近啼猿树，宦隐真堪采藻池。
送陆毅斋守抚州
作者：王慎中
朝代：明
体裁：古风

蓟门二月芳草深，君侯两服骤骎骎。英寮饮饯开荪宴，如渑之酒攒华簪。柔杨青青不受折，欲别不别愁人心。长风漫度青骊歌，林端黄鸟声相和。忆昨与子谐嬿婉，琼楼珠宿森骈罗。翠帐晴吟紫芝苑，芳郊晓并玉花珂。天地百年交不足，弟兄四海欢如何。圣朝礼乐兴宇县，尚书曹中皆妙选。楚璧朝扬画省辉，岐鹓暮翥文阊绚。专对清绾赤银章，独诵荣登黄金殿。九夷七戎同文轨，四门万里秩宾献。茂辰相见眼尽青，展采振藻何英灵。握中一尺玄璆璞，腰间杂佩苍龙精。角巾往往探奇字，曲几时时问译经。挥翰弹棋乐未极，纵酒忧天常不醒。金溪之城半山谷，君也分符下南国。云间初赐五马车，风里遥飞双霞舄。修途不碍骅骝驱，丹心终见豚鱼格。吹枯嘘朽回昭融，芟锄要使雷霆击。人生聚散何能常，一旦缱绻成参商。贤豪得路各努力，同心岂必俱同行。醉馀拂拭操珠徽，回飙倏忽高云翔。桂桨夜发迟冰泮，兰佩春生去路香。君不见匡庐峰，洞庭水，巨灵巀嵲东南峙。汯波簸荡绝尘滓，潢污培嵝徒为尔，丈夫意气亦若此。
送陈中川之汴藩雪中作
作者：王慎中
朝代：明
体裁：七言律诗

衣冠出饯晓匆匆，白雪纷纷洒应空。皓素明姿偏敌日，轻盈弱舞不因风。裛尘故为迎新隼，飞片犹如点旧骢。独把瑶华当别赠，清辉莹质与君同。
送陈司训奔丧还严州
作者：王慎中
朝代：明
体裁：七言律诗

摇摇心曲似旌悬，望市过城益黯然。力尽重趼行岭外，眼摧双涕洒江边。猿啼于越千峰雨，星带严滩独夜船。旧日门人来卒业，经中应废蓼莪篇。
送陈学颜辞亲应举
作者：王慎中
朝代：明
体裁：五言律诗

却敛黄香扇，行穿季子裘。书将随计吏，富且谒诸侯。舍馆鸣鸡梦，关山叫狖愁。明珠光照乘，莫向暗中求。
送陈秀才附驿往沅州
作者：王慎中
朝代：明
体裁：七言律诗

下帷兀兀不窥园，蹑屩匆匆骤出门。独向五溪驰驿骑，欲过二酉听鸡猿。携书偏与宾游别，仗剑曾无妻子言。溆浦最悲骚客赋，凭君一为访幽源。
送陈西岩山人兼寄蔡鹤山徵士
作者：王慎中
朝代：明
体裁：七言律诗

自将形质混尘烦，独有风神众所尊。托意偶谈山水事，好游不谒贵奢门。道存已解遗身世，客倦犹思返故园。遥忆一丘归老处，惟应禽尚晚相敦。
送陈邑博子秀才辞亲还家成婚
作者：王慎中
朝代：明
体裁：五言律诗

成器专攻玉，传经胜遗金。日辞鳣馆爱，春动雀屏心。执雁将脩贽，求凰或弄琴。遥知扇枕恋，情不滞鸳衾。
送青门二首·其一
作者：王慎中
朝代：明
体裁：五言律诗

惆怅温陵酒，与君不再持。高情随地胜，孤迹闭门思。落日人方远，芳郊意自迟。从兹三径社，吾亦懒吟诗。
送青门二首·其二
作者：王慎中
朝代：明
体裁：五言律诗

林下非无客，新词谁与吟。一朝风袂解，千里暮云深。猿鸟娱征路，荒茅掩故林。殷勤题赠句，聊欲比兼金。
送项膳部迁之出守临川
作者：王慎中
朝代：明
体裁：五言排律

翩翩五马贵，尽颂用贤宜。辞省兰俱远，之官鹤与随。行春时拥驭，坐啸书垂帷。山绕右军宅，天清内史池。名将先辈掩，政起后人思。他日徵良吏，看君第一碑。
送魏思说历
作者：王慎中
朝代：明
体裁：七言绝句

草衰木落故辞新，寂寂幽居避世人。只恐山中忘甲子，题诗为报周王春。
送黄南池
作者：王慎中
朝代：明
体裁：五言律诗

欢游不觉久，相送忽成悲。岭外少来往，年中畏别离。更无参玄理，谁复赏新诗。千里看明月，应悬两地思。
送黄后溪守赣州
作者：王慎中
朝代：明
体裁：七言律诗

仙郎粉署有声华，五马鸣珂出帝家。汉室淮阳还去国，王尊蜀郡并驱车。烟尘画静天边疠，霜雪春行江上花。此去何须愁道险，薄游今已困风沙。
送黄葵峰广东巡海宪副黄旧为给事中
作者：王慎中
朝代：明
体裁：七言律诗

缓带轻裘欲立勋，书生独领伏波军。阴符秘演五兵略，宝剑光悬七曜文。日照楼船销海怪，霜含节钺净炎氛。西掖声华人尽识，功成早入事明君。
送黄长兴尹葵峰
作者：王慎中
朝代：明
体裁：七言律诗

两年见子开青眼，万里共依帝阙云。剖竹新分鄣子国，携琴遥向越江濆。青春黑绶光堪拂，落日离歌调忍闻。霅水岘山多胜事，风尘愁望正思君。
送龙南冈之贵州兵备佥事二首·其一
作者：王慎中
朝代：明
体裁：五言律诗

欲识宦游壮，须知王土遐。鬼方曾伐国，人迹比趋家。梯路通酋赆，刀耕履籍畬。朝駹开莋盛，今日未须誇。
送龙南冈之贵州兵备佥事二首·其二
作者：王慎中
朝代：明
体裁：五言律诗

绣斧乘朱轮，要荒识使臣。火云千箐日，花瘴四时春。蛮语译难晓，夷心义可驯。简刑兼静武，坐使远人淳。
通真观
作者：王慎中
朝代：明
体裁：五言律诗

桂阙晞青嶂，花宫入紫云。金箱丹诀秘，瑶界洞箫闻。石髓融融液，炉烟袅袅薰。须逢缑城鹤，接翼去人群。
逢郑广文先生
作者：王慎中
朝代：明
体裁：七言律诗

童年释菜及门墙，在泮常依芹藻芳。座上谈经分半席，斋中鸣鼓接馀行。徒持章句贪干禄，独守簿书愧省方。十五年来音问阔，何期今日复升堂。
遣兴
作者：王慎中
朝代：明
体裁：七言律诗

生平不省缘何病，日夜憧憧抱百忧。自向心中除害马，便将身外等虚舟。好閒幸尔遭无事，寡援宁须请绝游。窃比前人为禄隐，不妨世上且沉浮。
郊兴二首·其一
作者：王慎中
朝代：明
体裁：五言律诗

四月西郊路，物华净客心。游情会沧海，举目见高岑。麦秀平分陇，兰荣弱冒浔。登高宜有赋，况值暮鸦吟。
郊兴二首·其二
作者：王慎中
朝代：明
体裁：五言律诗

河曲孤村抱，峰回细路连。饥莺啼古寺，浴鸟下晴川。迹已市朝远，心将云水玄。真游乖良晤，心赏自悠然。
郊工 其一 颂成也
作者：王慎中
朝代：明
体裁：古风

于辟翼承序，祗德鉴昊苍。观文釐元命，造哲焕令章。诤臣秉周礼，纳议光文昌。经始揆皇览，测臬即灵壤。巍基摩地轴，层构罗天纲。营陔三奇积，疏陛四维张。象形以创规，效运故乘阳。躨跜白虎守，蚴蟉青龙翔。宅岳既崒崒，侦河亦汤汤。县圃激神岳，蓬壶峙中央。启度非近算，祖烈今有光。道存羲轩始，典迪夷龙襄。维新弘有谧，作固亘无疆。康哉宜有咏，圣谟始我皇。
郊工 其二 颂成也
作者：王慎中
朝代：明
体裁：古风

运开信景铄，符臻铺洪勋。重役不成日，功资神理存。周畿俭千里，兹土直离分。无闾控东户，河菑浸南垠。星辰上伾仡，日月旁薄喷。中天郁岳立，遥望似云屯。涤室承东序，营奥敞以温。跂革错绮绣，弘敷郁鸿纷。晶晶列疏棂，将将伉高门。勾陈翼紫宫，广袤綖周垣。清澄集阳宅，神居轶埃氛。瑰玮增殊观，招揭贲徽文。恒滹巩灵构，万祀永无沦。烜烜作者圣，率土奉大君。
郊游道中风寒甚
作者：王慎中
朝代：明
体裁：古风

风寒瑟瑟吹我襟，马尾直竖蹄难任。前瞻功德物色杳，还顾灵藏钟声深。万山松桂凄凄落，更有饥鸦啼樕槲。仆夫威迟号无衣，客子萧骚恋行乐。
郡侯方西川与钱塘缙上人雨中郡斋夜谈走笔奉柬二首·其一
作者：王慎中
朝代：明
体裁：五言律诗

政理日清净，郡居类化城。云峰帘外变，雨气署前生。淅沥琴书润，萧条几簟清。夜深悬溜急，法辩自同倾。
郡侯方西川与钱塘缙上人雨中郡斋夜谈走笔奉柬二首·其二
作者：王慎中
朝代：明
体裁：五言律诗

不为学无生，心閒物自平。高僧轻远至，好雨正时行。云起兼慈色，水流带觉声。始知符竹贵，元有锡缁情。
酌开先寺泉
作者：王慎中
朝代：明
体裁：五言律诗

源出迷穷处，何年流至今。分来青竹细，汲去白云深。香共昙花散，凉疑觉露侵。已知无内热，且复一瓢斟。
酬西川郡侯惜别之作用韵二首·其一
作者：王慎中
朝代：明
体裁：七言律诗

达识如公今谢傅，中年作别亦情哀。且题藻句宽离索，莫问萍踪漫去来。老大勋名双剑在，疏狂林壑一扉开。临欢预惜逢难再，坐觉愁容照绿杯。
酬西川郡侯惜别之作用韵二首·其二
作者：王慎中
朝代：明
体裁：七言律诗

题名犹记曲江同，世事浮云一槩中。阶墀衮衮荣轩鹤，郡廨栖栖老试熊。赋政剩将宽大布，达观坐使速淹融。有酒莫令杯里浅，无丹能驻脸间红。
酬詹晴溪疾愈见贻之作
作者：王慎中
朝代：明
体裁：七言律诗

抱疴忽自长天机，四体新除去日非。床上方书閒未掩，炉间药火拨犹微。著衣始觉腰围减，览镜偏惊鬓发稀。应笑拘拘今尚尔，不如桑扈返于几。
采莲曲四首·其一
作者：王慎中
朝代：明
体裁：乐府曲辞

画桨双双刺浪浑，一江香水荡心魂。搴花绰约将侔色，踏藕轻盈不损根。
采莲曲四首·其三
作者：王慎中
朝代：明
体裁：乐府曲辞

桥映垂虹通宛转，波开明镜照娉婷。风前一箭菱歌断，犹带馀声过别汀。
采莲曲四首·其二
作者：王慎中
朝代：明
体裁：乐府曲辞

荷珠覆手溅罗巾，约腕明珰扱袖频。并戏莫愁江堕日，相将还待月迎人。
采莲曲四首·其四
作者：王慎中
朝代：明
体裁：乐府曲辞

碧波湥广爱回塘，窈窕芙蓉映丽妆。鸣楫流光开一道，丛中惊起两鸳鸯。
金山杂诗
作者：王慎中
朝代：明

康定陵前栖夜鸟，盘林郁郁锁松梧。总闻再造驱戎虏，不见千官拜鼎湖。内使司香开寝殿，祠臣常祀扫金铺。翠华缥渺空中度，绛节灵应群帝俱。
金山杂诗八首·其一
作者：王慎中
朝代：明
体裁：七言律诗

崔嵬楼殿俯金山，窈窕亭台引玉泉。羽猎连屯万虎士，水嬉齐奏六龙船。徵歌乐选燕秦伎，听法筵参摩遁禅。宣帝巡游甘脱屣，侍臣扈从总登仙。
金山杂诗八首·其七
作者：王慎中
朝代：明
体裁：七言律诗

青郊迤逦接城闉，湖水西来绕御津。锦里豪华纷转日，芳原池馆错围春。金堆石谷朝专宠，玉浚卢塘帝近亲。三辅选迁元此地，五陵侠贵定何人。
金山杂诗八首·其三
作者：王慎中
朝代：明
体裁：七言律诗

沓嶂回峦莽不分，紫烟苍霭晚氛氲。楼台拔地千层起，钟鼓中天四野闻。画栋雕甍回日月，曲池伏窦定风云。高僧尽住黄金宇，护敕并镌睿藻文。
金山杂诗八首·其二
作者：王慎中
朝代：明
体裁：七言律诗

武帝乘舆驻翠微，西山重见五云辉。羌儿掣马行营疾，校士射蛟水檄围。霞气如临仙醴泻，泉声故近御筵飞。至今草木遗光宠，日暮遥瞻冉冉晖。
金山杂诗八首·其五
作者：王慎中
朝代：明
体裁：七言律诗

珠奁玉碗扈繁芳，遗令千秋祗自伤。落月恍闻环佩响，阴风犹散绮罗香。兰蘅湖上疑湘浦，云雨峰头似巫阳。寂历群山花自发，为看当日倚新妆。
金山杂诗八首·其八
作者：王慎中
朝代：明
体裁：七言律诗

西山巀嶪奠金方，白帝精躔龙走藏。水学涧伊萦洛邑，原开鄠杜壮咸阳。云霞气结青莲宇，粳稌脂流碧玉光。恒镇滹涛天地险，汤池金郭帝王邦。
金山杂诗八首·其六
作者：王慎中
朝代：明
体裁：七言律诗

累累青冢碧山隈，银海铜泉中映回。百岁吴阊宝剑出，一朝茂苑玉鱼来。牛羊昼下新樵径，牧竖夜窥旧锁台。又道东阡营石椁，路人徒有雍门哀。
金山杂诗八首·其四
作者：王慎中
朝代：明
体裁：七言律诗

康定陵前栖夜乌，盘林郁郁锁松梧。总闻再造驱戎虏，不见千官拜鼎湖。内使司香开寝殿，祠臣常祀扫金铺。翠华缥缈空中度，绛节灵应群帝俱。
钱侍御出游东林予留江州城中阻于陪从作此奉柬
作者：王慎中
朝代：明
体裁：七言律诗

达人潇洒乐烟霞，自向东林问楞伽。脱却绣衣挂贝树，更骑骢马践香花。坐中山色夕阳乱，门外溪声春水加。城郭匆匆多事者，愁看遥巘片云遮。
钱侍御宿天池寺疾作召医予属有事不及往问以诗代柬
作者：王慎中
朝代：明
体裁：七言律诗

闻君耽卧南山阿，为恋绳床起病魔。法鼓扬声生寂灭，香池涵照洗烦疴。翻经半与方书杂，飞霭偏从枕席多。问讯有怀难自往，空令示寂作维摩。
钱塘缙上人来泉见访值予卧疾不能见作此投之
作者：王慎中
朝代：明
体裁：七言律诗

窗中伏枕蓬蒿长，城舍荒芜只似村。消尽形容神独壮，都无寝食息空存。往时宾友全辞社，结夏高僧忽扣门。莫倚文殊能问疾，此中欲答已忘言。
铜雀妓
作者：王慎中
朝代：明
体裁：乐府曲辞

回槛曲槛若平生，漳水东流日夜声。不识舞腰浑折尽，西陵寂寞岂胜情。
镇国寺与张子对酌夜谈
作者：王慎中
朝代：明
体裁：七言律诗

松栝枝团广岫阴，仲冬凉月静萧森。青山白水随生事，高榻芳尊共解襟。画省香烟空入梦，远公白社许相寻。依栖拟问三天法，长啸真悬万里心。
閒居
作者：王慎中
朝代：明
体裁：五言排律

寂寞栖穷巷，萧条独掩门。机忘亲散帙，交息绝华轩。隐几非遵孟，閒居已胜潘。幽兰充士佩，好鸟与人言。有饭时餐菊，无忧不为萱。陆沉同蠖屈，泥辱异龙蟠。倦禽知反宿，落叶岂归根。懒拙从吾好，惟思守故园。
閒居即事奉怀徐少湖学士二首·其一
作者：王慎中
朝代：明
体裁：七言律诗

流泉回曲树扶疏，颇有人嘲尚白庐。傍舍名山看不足，满庭芳草懒教除。谈禅已别根三乘，却疾新传发百梳。当路追攀今念灭，何须不作故交书。
閒居即事奉怀徐少湖学士二首·其二
作者：王慎中
朝代：明
体裁：七言律诗

悠然舒卷片云孤，宽褐偏增四体癯。本为闻钟惊海鸟，亦知在木即山樗。闭门自著终尧问，行路人猜效舜趋。致主唐虞公等在，爱潜一谷更名愚。
閒居对雨作
作者：王慎中
朝代：明
体裁：五言排律

闭门亦已静，零雨亦凄情。映牖增寒色，鸣除急暮声。乱云时聚散，浅溜漫纵横。湿突烟难起，荒庭草欲生。端居观大化，抱膝绝微营。自顾贫非病，堪嗟学代耕。方惭闻道晚，始悟视名轻。终当谢人世，偃息返柴荆。
闻原弟至武阳
作者：王慎中
朝代：明
体裁：七言绝句

骨肉情深千里轻，飞书忽报达江城。开门待汝须臾顷，起步几回独绕楹。
闻家兄途中得疾二首·其一
作者：王慎中
朝代：明
体裁：五言律诗

平日亲庭侧，未曾晓出门。如何远游兴，不记垂堂言。药物应难得，医方孰可论。秖将愁与愧，送目望贤昆。
闻家兄途中得疾二首·其二
作者：王慎中
朝代：明
体裁：五言律诗

远道传安否，难知消息真。思深翻惹惑，望极转伤神。访市将求卜，行途屡问人。莫言忧畏甚，手足是天亲。
闻沈青门游迹至泉二首·其一
作者：王慎中
朝代：明
体裁：七言绝句

云路冥冥一羽仪，却寻佳树集高枝。清源太守悬孤榻，从此定因屡下之。
闻沈青门游迹至泉二首·其二
作者：王慎中
朝代：明
体裁：七言绝句

闻道新词三百首，燕赵传无一字讹。闽中久断人游迹，岭外今知子夜歌。
闻移官报至示舍弟道原
作者：王慎中
朝代：明
体裁：古风

孱蒙自弱龄，幸禀严慈诲。束发通朝籍，辞亲千里外。猥持小器资，不克大车载。好近为善名，频复多言悔。求全易生毁，过涉因罹害。虎尾获安宁，鸡鸣兴怨艾。浮云始悟轻，迟日深知爱。将乞簪笏投，归奉垂堂诫。矢志未及伸，新恩来至再。金马忽奔投，九重羽檄逮。渥哉宠命临，敢云稍懈怠。
闻笛
作者：王慎中
朝代：明
体裁：五言律诗

何人吹玉笛，偏遗怨声来。楚地已衰柳，吴山尽落梅。不堪曾憭慄，况值独徘徊。胡必羌城下，能令壮士哀。
闻缙上人游清源山
作者：王慎中
朝代：明
体裁：五言律诗

高僧真避俗，为客也耽山。路向樵人得，身同锡杖閒。泉源当夏冽，藓色阅年斑。遥忆孤灯影，留光万壑间。
闻蝉
作者：王慎中
朝代：明
体裁：五言律诗

阴气南方早，闻蝉三月中。声微犹隐树，咽短不从风。亭馆人初散，园林花顿空。羁游阔行乐，亦自惜春终。
闻道原舍弟除武选二首·其一
作者：王慎中
朝代：明
体裁：七言绝句

日边除命喜闻新，爱弟为官消息真。岂慕繁华辉棣萼，还期事业答枫宸。
闻道原舍弟除武选二首·其二
作者：王慎中
朝代：明
体裁：七言绝句

宦籍尔今新典马，人情吾已任呼牛。长公赋性元乖异，用世还须让子由。
陆检校归榇作此送之陆扬州人
作者：王慎中
朝代：明
体裁：五言律诗

只说宦游好，宁知客死哀。衣重官长襚，木美邑氓材。山迥铭旌绕，天长细雨来。扬州生乐处，今作鹤飞回。
陇头水二首·其一
作者：王慎中
朝代：明
体裁：乐府曲辞

奋衿结束事从行，只为边功轻故乡。行到陇头听陇水，一声呜咽一回肠。
陇头水二首·其二
作者：王慎中
朝代：明
体裁：乐府曲辞

鸣声如刃伤人耳，寒色似冰鉴马毛。此日佳人垂泪忆，不知身在陇山高。
陈州道中同胡参知作
作者：王慎中
朝代：明
体裁：五言律诗

宛转陈郊路，株林碧树盈。中天炎日盛，向夕雨云生。共酌清泉饮，相从大道行。才微惭负乘，将子载同征。
除夕有感
作者：王慎中
朝代：明
体裁：七言绝句

岁去江城人未归，寥寥心事掩寒扉。明朝一岁知何似，三十年中已尽非。
除夕示原弟卧病
作者：王慎中
朝代：明
体裁：七言律诗

深夜残炉火剩红，如灰一念懒书空。欲归旧里时难决，未遂初心岁又穷。寒色暗消灯㷔里，春光细入漏声中。客居寂寞真怜汝，骨肉情亲病亦同。
隆福寺与诸友人夜谈因雨假宿三首·其一
作者：王慎中
朝代：明
体裁：五言律诗

扬子谈玄处，问奇策骑过。浮烟荣苑树，骤雨长窗萝。小隐情如此，大观道若何。芳春飒欲暮，莫自怨蹉跎。
隆福寺与诸友人夜谈因雨假宿三首·其三
作者：王慎中
朝代：明
体裁：五言律诗

春阴侵几杖，夜雨静琴觞。虚院疏风入，回廊隐雾长。坐淹高士榻，眠拟定禅床。不染神俱爽，无言意已忘。
隆福寺与诸友人夜谈因雨假宿三首·其二
作者：王慎中
朝代：明
体裁：五言律诗

怜君避世者，习静碧云隈。遂有何颙兴，翻为孺子来。谭经玉尘落，倚瑟锦弦开。夜深还说剑，急雨助悲哀。
雨中忆尤子伟卧疾二首·其一
作者：王慎中
朝代：明
体裁：七言绝句

风吹斜雨湿窗纱，危坐惟看书满家。幽意须君来共对，门前不见玉人车。
雨中忆尤子伟卧疾二首·其二
作者：王慎中
朝代：明
体裁：七言绝句

弓影心知已不疑，淹旬伏枕更胡为。此时何事偏相忆，寒雨萧萧把酒宜。
雨中忆张达甫卧疾
作者：王慎中
朝代：明
体裁：七言绝句

从来多病少欢悰，怪尔沉冥与我同。最是病怀增恼处，芭蕉叶在雨声中。
雨中柬青门
作者：王慎中
朝代：明
体裁：五言律诗

层城晦风雨，穹宇迷昏朝。阴翳方骄恣，市廛乍泬寥。九衢横潦溢，千树陨芳飘。劳想伊人阻，真如隔水遥。
雨晴西斋期薛广文仲常
作者：王慎中
朝代：明
体裁：五言律诗

雨馀春阁冷，初日丽高台。薄宦劳趋走，佳宾阔往来。苔生将被径，花陨欲成堆。此际心如结，非君谁为开。
青楼曲
作者：王慎中
朝代：明
体裁：乐府曲辞

高楼千尺碧云齐，杨柳枝枝到地垂。落日少年来系马，独将肝胆与妖姬。
青门卧病走笔奉柬二首·其一
作者：王慎中
朝代：明
体裁：五言律诗

一户闭香林，高人此定心。夜深童子睡，庭际草虫吟。莲界除腥气，珠光照莹襟。他人徒问疾，吾识尔陆沉。
青门卧病走笔奉柬二首·其二
作者：王慎中
朝代：明
体裁：五言律诗

独宿青莲宇，昏魔胡未降。伏床迷界色，稽首礼幡幢。冥力瞻灯影，殊香到药矼。泠然醒睡顷，微月在前窗。
青门将归走笔奉留青门寓学上人精舍而与郡侯友也故诗援上人与郡侯以留行二首·其一
作者：王慎中
朝代：明
体裁：五言律诗

如何好游者，归兴起秋风。言踽初来□，欲随东去鸿。林居方得伴，宾馆遽愁空。且伏狙猿性，相从事远公。
青门将归走笔奉留青门寓学上人精舍而与郡侯友也故诗援上人与郡侯以留行二首·其二
作者：王慎中
朝代：明
体裁：五言律诗

纵有思莼兴，能忘伐木情。垂帘常整暇，下榻自高清。茉莉花初放，荔枝寔渐成。少须知臭味，归诧里人评。
青门有题寺壁戏柬之
作者：王慎中
朝代：明
体裁：七言绝句

卫象题诗张璪画，二绝今看并在君。莫须禅老嫌为疥，一垩浮空扫断云。
项城道中与参知并马
作者：王慎中
朝代：明
体裁：五言律诗

芳郊联骑出，锦辔结同心。屡截清溪渡，时穿绿树林。览观乘时暇，笑语避人深。职事多离阔，贪兹共寸阴。
颁赦·大赉也
作者：王慎中
朝代：明
体裁：古风

黄云拥赤县，朱宫贞瑶光。圣皇扬天惠，布赦坐明堂。茂辰湛汪泽，育物以顺乡。黼黻摛宸藻，紫泥从天降。解作敷元化，在宥喜万邦。舍逆失前禽，刑厝释桁杨。黄晖鉴日竁，祥飙飏玄方。肆眚存虞典，祝网侔殷汤。神州郁佳气，函夏欣乘阳。幽崖无匿景，槁壤有灵滂。祲氛一以荡，休祐骈来禳。骀荡奉帝则，极地颂时康。
题九溪书屋赠姚生体乾
作者：王慎中
朝代：明
体裁：七言律诗

高才也有绝尘心，独傍含漪辟远林。竹屋数椽容偃仰，溪流九�汇清深。水光荡几初开卷，渔唱过门正鼓琴。莫谩掩扉矜遁迹，未忘作赋羡知音。
题便面小景
作者：王慎中
朝代：明
体裁：古风

手中素幅不盈咫，风水凄迷千万里。遥出层岑毫末间，稍分断岸微茫里。云在青天长不卷，烟光乍起看还远。照影匡庐叠嶂开，苍苍彭蠡蒹葭晚。曾因为吏客江舟，日日长江门外流。开图彷佛如在眼，使我遐意凌沧洲。
题北坞精舍寄赠蔡克铭先生
作者：王慎中
朝代：明
体裁：古风

樗杨蔽户薜缘墙，半坞依微聊可藏。辟牖耻同凿瓮陋，覆椽戏作刈茅荒。盆池湛湛偏涵色，庭草萋萋自有芳。蟠礴虽无林谷美，栖迟也觉壑丘长。主人未识平生意，独抱遗经心力费。沿溯宓姬后与先，攻求诂训同兼异。宁思世上逐繁华，尚向斋中勤寤寐。似恋楹轩寡出门，颇遭亲友嘲忘事。扬雄嗜酒且好书，爱君僻性亦复如。兰樽满处开缃帙，芸箧香边贮曲车。流俗妄轻何足问，襟期遥合每相于。题诗一写坞中趣，不见莫令佳事疏。
题卧壶山人二首·其一
作者：王慎中
朝代：明
体裁：七言绝句

孤支白石为高枕，四剪青霞作幛帷。历选名山惟爱此，更无飞梦到床杝。
题卧壶山人二首·其二
作者：王慎中
朝代：明
体裁：七言绝句

泉浸梦魂流百道，鸟惊齁息叫千般。庄生化蝶宁为适，尚在人家枕席间。
题双桥别业为倪考功大夫赋
作者：王慎中
朝代：明
体裁：五言排律

石桥人不到，云水自为家。峰势低窗入，溪流向峡斜。田园三户辟，草木四时华。拂席残云恋，垂帷白日赊。穴开成凤羽，畹艺茁兰芽。振鹭天庭后，鸥飞多少耶。
题司封荣养卷
作者：王慎中
朝代：明
体裁：五言律诗

才子为郎地，高堂庆有馀。侍餐退食后，问寝倒衣初。露为推恩渥，日因至爱舒。板舆官舍里，天性乐何如。
题孙宫允园亭用马司业韵三首·其三
作者：王慎中
朝代：明
体裁：五言律诗

避地歌招隐，耽幽此卜居。词华二陆后，形胜六朝馀。山鬼窥青管，江妃扈赤书。悠然东壁下，宛挂两银鱼。
题孙宫允园亭用马司业韵三首·其二
作者：王慎中
朝代：明
体裁：五言律诗

湘北艺兰畹，淮南丛桂山。芳名谁并美，词客自高閒。斸石璚为乳，餐芝玉作颜。蓬壶如可涉，他日许同攀。
题孙宫允园亭用马司业韵二首
作者：王慎中
朝代：明

敞阁偏临壑，幽林复带波。叶繁栖凤竹，蔓结偃虬萝。吴树三春暗，江涛八月多。更怜垂钓处，凫鹜静烟蓑。¤
题孙宫允园亭用马司业韵二首
作者：王慎中
朝代：明

敞阁偏临壑，幽林复带波。叶繁栖凤竹，蔓结偃虬萝。吴树三春暗，江涛八月多。更怜垂钓处，凫鹜静烟蓑。避地歌招隐，耽幽此卜居。词华二陆后，形胜六朝余。山鬼窥青管，江妃扈赤书。悠然东壁下，宛挂两银鱼。
题孙宫允园亭用马司业韵二首·其一
作者：王慎中
朝代：明
体裁：五言律诗

敞阁偏临壑，幽林复带波。叶繁栖凤竹，蔓结偃虬萝。吴树三春暗，江涛八月多。更怜垂钓处，凫鹜静烟蓑。
题孙宫允园亭用马司业韵二首·其二
作者：王慎中
朝代：明

避地歌招隐，耽幽此卜居。词华二陆后，形胜六朝余。山鬼窥青管，江妃扈赤书。悠然东壁下，宛挂两银鱼。
题宪长窦公所藏张平山画
作者：王慎中
朝代：明
体裁：古风

居然不出门，满目望岩峦。喷泉疑夏冷，茂草若冬温。石罅树根裂，壑底湍流奔。飞云穷昏晓，依依在楹轩。两翁形貌诡，御气而长存。不老惊世古，无言知道尊。徒令好静者，入室思寻源。安知尺幅上，墨妙能使然。
题宾野堂赠胡竹亭司寇
作者：王慎中
朝代：明
体裁：五言排律

芳村带近郭，大老此安居。辟户延遥巘，为园激浅渠。虚亭修竹拂，曲沼小萍舒。阁庋恩存诏，门悬予告舆。家中婚嫁毕，世上是非疏。日抱药边瓮，时巾花外车。燃灯亲把笔，抽牍自藏书。挥金宴闾里，何似汉廷疏。
题寒泉精舍赠罗希周并柬其弟希阳君
作者：王慎中
朝代：明
体裁：七言律诗

精庐巧搆事全幽，最是才人解息游。满室吐芸千卷积，当阶鸣玉一泉浮。含毫每玩霏霏洒，行乐常通㶁㶁流。更向池塘滋细草，春来佳句梦中求。
题将军游骑卷
作者：王慎中
朝代：明
体裁：七言律诗

青青细草满平原，故将飘零马足闲。春日朱楼垂首过，暮云赤坂独身还。偏裨各散他门下，歌舞尽销旧帐间。明月雕弓闲在臂，不忘挂箭出天山。
题少滨书屋赠金生
作者：王慎中
朝代：明
体裁：七言律诗

何处清辉最悦人，若耶溪上鉴湖滨。高斋结搆氛都远，才子风流意自亲。静夜琴心山水在，芳春调兴物华新。凤毛会向灵池宿，莫恋鸥群狎渚滨。
题张封君南圃池亭四首·其一
作者：王慎中
朝代：明
体裁：五言律诗

卜筑初抡地，谋欢不计钱。嵌岩驱到石，涨沼引来泉。花气长薰酒，禽声每度弦。温陵风日好，更向此中偏。
题张封君南圃池亭四首·其三
作者：王慎中
朝代：明
体裁：五言律诗

人寰开径远，平地覆山危。薜荔缘青壁，芙蓉冒绿池。岚烟萦几席，波影荡帘帷。更有封君乐，千头橘树知。
题张封君南圃池亭四首·其二
作者：王慎中
朝代：明
体裁：五言律诗

别业借恩光，台池草木香。玳梁栖燕子，锦石戏鸳鸯。荷密鱼难聚，花繁鸟易藏。如何堪比胜，金谷在河阳。
题张封君南圃池亭四首·其四
作者：王慎中
朝代：明
体裁：五言律诗

爱兹城郭内，丘壑趣留人。曲径泉流遍，孤峰雨洗新。丛篁宁受暑，众卉自知春。好客常开宴，高轩来往频。
题徐氏溪亭二首
作者：王慎中
朝代：明

高亭虚出水，结构若天成。波荡垂帘影，窗留过橹声。树低看岸远，风细觉潮平。自有芳洲杜，含滋日日生。¤
题徐氏溪亭二首
作者：王慎中
朝代：明

高亭虚出水，结构若天成。波荡垂帘影，窗留过橹声。树低看岸远，风细觉潮平。自有芳洲杜，含滋日日生。浯水日悠悠，虚亭压水头。棹歌喧极浦，峰翠漾中流。每夜偏多月，长天只似秋。更添幽事并，系柳木兰舟。
题徐氏溪亭四首·其一
作者：王慎中
朝代：明
体裁：五言律诗

高亭虚出水，结构若天成。波荡垂帘影，窗留过橹声。树低看岸远，风细觉潮平。自有芳洲杜，含滋日日生。
题徐氏溪亭四首·其三
作者：王慎中
朝代：明
体裁：五言律诗

飞鸟点青天，惊鱼跳锦川。檐栏相照映，空水共澄鲜。草际分皋陆，烟中辨舸船。有亭佳如此，真觉主人贤。
题徐氏溪亭四首·其二
作者：王慎中
朝代：明
体裁：五言律诗

浯水日悠悠，虚亭压水头。棹歌喧极浦，峰翠漾中流。每夜偏多月，长天只似秋。更添幽事并，系柳木兰舟。
题徐氏溪亭四首·其四
作者：王慎中
朝代：明
体裁：五言律诗

善占风物胜，心巧更多奇。轩楹翻别制，溪壑发幽姿。眺迥开窗小，临清累石危。城中池馆盛，坐使废招随。
题月中丹桂图
作者：王慎中
朝代：明
体裁：古风

生绡半幅吴霜冷，拂尽微尘秋水净。展向高堂骤骇神，忽睹青天堕飞镜。䀜霍瑶光初出奁，四壁澄莹摇不定。辗轮乍见海中行，濯魄真看地底迸。金波千顷浸玻瓈，银汉一泓垂素绠。结质团圞亦不亏，佳期三五四时正。中有轮囷一树木，布叶葳蕤柯诘曲。扶疏碍景小霏微，旖旎漏明频照烛。根折只容顾兔藏，枝繁独覆姮娥宿。飘英落叶细生姿，一一黄金散为粟。萧森影里似闻香，的皪光中遥辨绿。画栋雕楹结绮檐，坐来浑是在虚涵。白日都迷羲伯驭，阑宵底用烛龙衔。清辉鉴人毛发竖，仙芬染断体肤凡。广寒不觉身曾到，蟾宫虚疑手可探。世闻墨妙有如此，题句聊为未见谈。
题朱文学万峰读书所
作者：王慎中
朝代：明
体裁：古风

筑室向深山，群峰莽回互。纷纭不可选，举万当盈数。瓮牖岚气蒸，桑枢流水注。一室岂不拘，所欣在竹素。图书左右陈，日与前人晤。上窥乾坤倪，下览霸王骛。胸臆恣钻搜，仡仡穷昏曙。形遗同槁木，意豁欢披雾。此乐将永年，终身堪闭户。时人那得知，颇用讥颛固。
题桃花潭水别意卷
作者：王慎中
朝代：明
体裁：七言绝句

映水桃花千尺潭，水涵花色转看深。争如门下寻师者，临别殷勤一片心。
题水心漫湖图
作者：王慎中
朝代：明
体裁：古风

水心居士心如水，结庐独在水中沚。浮鯈浴鹭与和光，简帙沉冥欣妙理。枕席长涵烟雨飞，蒹葭影拂窗户里。四涯望断绝来径，碧波澹荡涤氛滓。漫湖逸人最清旷，一生浪迹五湖上。陶朱曾挟西子游，欲蹑奇踪慕閒放。荷叶时穿菱女舟，钓丝或偶渔父榜。粪土黄金不足营，胸怀坐失具区壮。萧萧尺幅谁为挥，依微远意出新机。水中之庐湖外枻，客来览素壁，不辨是耶非。
题泮东书屋赠万治斋中丞
作者：王慎中
朝代：明
体裁：五言排律

巷陋因仁里，邻芳接泮宫。幽贞存士业，恬素作民风。自适藏修理，宁谋结搆工。材完兼善斲，石密复加砻。草木终朝静，图书积岁充。观物唯户内，睹圣即墙东。经幄芹香入，墨池璧水通。青衿时晤语，章句满专攻。迹扫柴扉阖，心精牖漏空。无为一室老，柱石正须公。
题溪洲别业赠罗生希晦
作者：王慎中
朝代：明
体裁：古风

孤洲宛在水中央，中有伊人一草堂。四绕波澜绝径术，独开户牖假沧浪。时时雨点沾春卷，往往滩声聒夜床。寂寞垂帷心自适，最怜地与人间隔。每看草木无俗容，久对凫鸥尽相识。雾里豹藏已泽文，鷇中鹄养将成翮。扑几繁香杜若秋，侵裳湿气素烟浮。晶荧曾照香藜火，摇曳尝亲桂树舟。白露霜时葭菼劲，思君徒欲溯清流。
题王给事南庄乃翁诗卷
作者：王慎中
朝代：明
体裁：古风

南极徵君长濩落，独傍云峰结茅屋。白日沧浪唯啸歌，青天翠壁聊踯躅。一从云掩少微星，绮幌萧萧虚素楹。秋风出户猿孤咽，落月在梁鹤自惊。惟有南庄椅桐树，香叶年年雏鹓翥。
题画
作者：王慎中
朝代：明

绣壁崚嶒森怪立，虬松夭矫相攫执。修髯怒甲争奋跃，洒淅疑乘风雨入。茑萝蒙密昼长阴，云气淋漓晴亦湿。复涧兼藏嵌窦深，空林恍听涛声急。在谷幽人不可招，白日此中容易匿。
题画四首·其一
作者：王慎中
朝代：明
体裁：古风

平溪如席淡不流，返照入水水光浮。清晖细动蘼芜岸，香气遥闻杜若洲。木叶微脱丹崖爽，渔唱时来草阁幽。虚无剡曲芳兰夕，彷佛湘潭斑竹秋。书卷轩窗临欲暮，为爱清凉忘归去。
题画四首·其三
作者：王慎中
朝代：明
体裁：古风

深林几百转，碧树层层开。繁阴幽黯处，往往声喧豗。挂泉拖匹练，忽缩复陡见。樛枝碍白雨，喷击如飞霰。苍苔径滑阴厓悄，烟际凄迷行人小。疏帘曲几半埋云，坐觉冥心凄物表。
题画四首·其二
作者：王慎中
朝代：明
体裁：古风

绣壁崚嶒森怪立，虬松夭矫相攫执。脩髯怒甲争奋跃，洒淅疑乘风雨入。茑萝蒙密昼长阴，云气淋漓晴亦湿。复涧兼藏嵌窦深，空林恍听翻涛急。在谷幽人不可招，白日此中容易匿。
题画四首·其四
作者：王慎中
朝代：明
体裁：古风

和风稍吹衣，杖策散缓步。藏舸识回汀，悬桥知远渡。柳外风映霞，堤边草侵路。陂塘随地广，野色遇成趣。越水千名说鉴湖，凌波虎阜胜吴都。依稀似向图中见，不是江南此景无。
题画扇小景赠顾滨洛
作者：王慎中
朝代：明
体裁：七言律诗

齐䊵裁扇月形同，点染丹青出化工。云气淋漓疑带雨，水波摇漾不关风。高低万树毫芒见，远近千山咫尺通。却怪主人多好事，置身长在画图中。
题石氏世恩堂
作者：王慎中
朝代：明
体裁：五言律诗

汉朝宗孝谨，明代故家存。业有遗风旧，恩从得姓蕃。裳衣陈寝室，乔木荫高门。孙子何多美，家传诗礼言。
题箬溪草堂赠顾中丞
作者：王慎中
朝代：明
体裁：七言律诗

箬溪溪上箬阴繁，主人葺箬卜溪源。近市荒惟三亩宅，负城幽是一丘樊。雨滋兰蕙看成畹，径长蓬蒿渐塞门。大德如今俱小隐，壮怀相对欲何言。
题谢御史所藏水仙花障子是徐子仁所写
作者：王慎中
朝代：明
体裁：古风

二月春犹寒，名花不得看。何意冰玉姿，生君屏障间。徐生善艺为时绝，图黄点白意中设。几人入室误闻香，满座寻芳将向折。可怜花貌类仙人，更诧妙工能写真。绿叶无风长不动，幽英含气四时新。覆朵云来行雨前，结根石是浣沙年。丹青粉黛俱难别，但道相逢洛水边。
题鉴湖
作者：王慎中
朝代：明
体裁：七言绝句

越水千名说鉴湖，淩波虎阜胜吴都。依稀似向图中见，不是江南此景无。
题钤山堂
作者：王慎中
朝代：明
体裁：古风

钤山一何峻，其下回秀江。洪澜萃浟湙，耸观郁崆峒。蟠势既丽广，降神奥且彰。渟渊涣跃虬，崇峦毓仪凰。文羽览辉集，神躅应运骧。黼黻摛宸藻，丝纶贲天章。迢迢美人居，高遐播烈芳。阜址俯碧流，抗基凭层冈。面岑迅鸿赴，荣巘俨鹓跄。岚翠代垩黝，璿源浚圆方。白云当户生，兰蕙盈中堂。远色映华薄，清音递璆璜。懿此丘壑姿，美哉轮奂张。信矣翚革会，谌兹缔造艰。湘臣蹇好姱，卫公贵苟完。承云结桂橑，纳景豁芝栾。疏缭停夏霰，温房液冬烟。修宇敞楚望，巩构永南观。畹卉贝殄嘉，遥芬随风宣。艺荃先鸣鴂，列椅俟翔鸾。潜鳞濯素波，激澜汎粼粼。九花赩阳室，阴隅涌琳泉。瑶瑟依绮幌，书史充文轩。云霏应序改，缁滓坐相捐。灵集名与俱，景异致自玄。应龙时兴雨，泽豹终还山。
题陆心梅
作者：王慎中
朝代：明
体裁：七言绝句

梅是钱塘小陆心，终朝不见已伤神。能令掌上孤标出，赖有青门与写真。
题陈栋堂诗卷
作者：王慎中
朝代：明
体裁：古风

幽人寔坦坦，深心耽玄素。久税箕颍田，亦结商丘侣。疏池涌文澜，茂林挺乔树。丹荣彤霞敷，繁阴鲜飙贮。眷此商栎姿，复惬濠梁趣。放志遗尘蒙，葆光湛淳虑。飘飖扣角吟，骀荡乘烟步。丘壑有信美，纷嚣岂予慕。得真故后悴，鉴止随渊注。达生取自适，永与智者晤。
题顾中丞载酒亭
作者：王慎中
朝代：明
体裁：五言律诗

寂寞千年后，今逢尚白人。官非十载滞，宅是一区贫。酒癖著书富，奇多问客频。空令好玄者，怀德不能邻。
题黄墩书屋赠陈玩潮四首·其一
作者：王慎中
朝代：明
体裁：五言律诗

疏林半亩分，自筑一经堂。衣典充书购，帷垂任圃荒。诸生来卒业，千里有持粮。取适弦歌暇，尤难忘岁芳。
题黄墩书屋赠陈玩潮四首·其三
作者：王慎中
朝代：明
体裁：五言律诗

微溪日自行，蓬藋也难生。不受故人荐，欲成处士名。环阶无恶草，幽鸟有佳声。过尔辄难去，贪兹养道情。
题黄墩书屋赠陈玩潮四首·其二
作者：王慎中
朝代：明
体裁：五言律诗

之子鹤鸣意，行唫秖在阴。四山低户入，一径隐花深。虫响长依砌，鹤飞知返林。一听希瑟调，自见卜居心。
题黄墩书屋赠陈玩潮四首·其四
作者：王慎中
朝代：明
体裁：五言律诗

习懒非吾性，胡为常闭门。本嫌尘世事，独好古人言。窗暗萤来照，庭风叶自翻。壮年在明世，慎莫苦辞喧。
题黄秀才读书处
作者：王慎中
朝代：明
体裁：七言绝句

千峰乱石势嶙峋，黄叶堆中自托邻。莫向烟霞空自老，公卿方用读书人。
饮中醉歌题赠李东甲
作者：王慎中
朝代：明
体裁：古风

东甲先生爱静便，辞官正及未衰年。忘机不赌围棋墅，好饮多开种术田。每誇妙得闲中坐，更诧无如醉后眠。子夜弦歌娱客处，一春风雨养花天。红英渐委苍苔上，白雪来侵丝鬓边。世态无端争梦里，人生何事胜樽前。
饶州公署
作者：王慎中
朝代：明
体裁：五言律诗

萧条人吏散，孤坐发深思。草色新凉重，蝉声落日悲。言忘观物处，心静闭门时。道在无形累，求閒翻自嗤。
饶州阅武赠屠兵备
作者：王慎中
朝代：明
体裁：古风

桓桓使者居，扼楚复持越。割镇山水邦，并提虎龙节。庙画用老成，戎机资明哲。指挥不须臾，顿使精采别。好整兼多暇，教民方大阅。中军雷鼓动，前表帛旌揭。驰驱马足齐，坐作人声绝。草木助行威，鱼鸟皆成列。千屯知击刺，四境无盗窃。风静鲸鲵波，氛收豺虎穴。从容尊俎间，谈笑外冲折。予本好奇策，当歌生壮烈。
馀干李春江先生致鲁国左相而归先生昔贰泉郡予方髫年在诸生中最荷奖识展拜感旧情见乎辞
作者：王慎中
朝代：明
体裁：七言律诗

登堂欢宴挹冲襟，为问先生迩在林。晚爱溪山轻相印，日邀里族费家金。门前流水心俱远，市里嚣尘迹自深。却忆受知童子日，徒然长大祇如今。
馀干道中寄怀江午坡佥宪
作者：王慎中
朝代：明
体裁：古风

湖水日夜绿，轻舟随溯沿。肃肃宾鸿羽，命侣悲楚天。征人正盈抱，坐使忧思牵。所思何为者，我友阻良缘。昔望阔音容，几经芳岁捐。缄素词难极，驰情间山川。今来接面目，曾不须臾间。四体为人役，从事嗟独贤。仓卒执杯酒，沾唇不下咽。新篇何由觌，妙理未及诠。宿怀如纠结，待子解其缠。乍见翻违去，持此竟莫宣。
香山寺留题释宗林房二首·其一
作者：王慎中
朝代：明
体裁：五言律诗

香山览胜到，绝径扪萝登。眺迥云烟异，天低风露凝。地幽防俗客，清论接高僧。朱缨自不谢，福地何当仍。
香山寺留题释宗林房二首·其二
作者：王慎中
朝代：明
体裁：五言律诗

远公违俗久，清刹倚山巅。抗宇承青霭，开轩俯碧泉。无生空万劫，习静定诸天。长啸逢颜色，新诗与尔传。
高祠部子逑访予告中值予出游不在见投赠章聊用奉酬
作者：王慎中
朝代：明
体裁：七言律诗

因病相侵却得闲，一官方在是非间。身同云出无留处，住近城阴独掩关。高士已题凤字去，野人空共鸟飞还。间窗寂寂春光早，惆怅清扬不可攀。
高美亭怀徐少湖
作者：王慎中
朝代：明
体裁：古风

林麓莽苍苍，亭幽人独上。萦回瞰岩岫，沃衍观田壤。嘉卉散异芳，珍丛发新爽。微阴益峰高，始霁壮泉响。迹羡鱼鸟闻，心忻草木长。不谐意所钦，终未极兹赏。
鸣雁篇
作者：王慎中
朝代：明
体裁：古风

寒空历历夜星稀，旅雁酸嘶何处归。霜清露白闻声急，河广江上恨力微。本谓候时依煖去，何言中路失群飞。群飞超忽关山迥，祗抱离心独耿耿。每向天边泣字文，却从月下疑弓影。孤鸣如和陇头唫，单栖不殊泽畔醒。迁客飘摇靡定居，麃麃雨雪赋其虚。此时遥听人何似，避地翻伤鸟不如。回首瑶池霄汉傍，颉颃玉羽泛清凉。南北欲知悲喜地，但看风失与云翔。
齐天乐·送曾武举
作者：王慎中
朝代：明
体裁：词

庙堂北顾思安寝，西戎亦未高枕。募勇悬金，招才刻印，志士谁甘怀酖。关山百仞。任陇水歌残，阳关唱甚。驰心朔漠，目光电火毛霜凛。重涵冰耀波浸。千金买马，装出一团桃锦。属鞬鱼腹，帓�象珥，踞偃宁论茵衽。何须血刃。只喑哑生风，指挥褰浸。瀚海无边，断单于马饮。
齐天乐·送陈武举
作者：王慎中
朝代：明
体裁：词

鸡声喔喔催难寝，横戈况是危枕。裹革雄心，封泥伟略，肯近宴安毒酖。英躯满仞。漫李广多奇，季心藉甚。报效酬知，腰间七尺寒光凛。紫骝骄汗血浸。市墟垂柳，不顾娇姬似锦。六郡良家，五原健子，结约好同襟衽。频摩雪刃。待星敛欃妖，障销烽祲。印纽盘螭，在明光醉饮。
龙南冈久谪不召诗以为叹
作者：王慎中
朝代：明
体裁：七言律诗

怪尔谪居犹汉吏，欲将孙子长官中。地幽应隔阳光照，天远宜无雨露通。听厌舶赍喧鴃市，看频岛气起蜃宫。已知直道非今好，莫向时人叹路穷。
龙潭
作者：王慎中
朝代：明
体裁：七言律诗

卧龙潭在碧山岑，喷沫蟠涡自古今。隐隐蛟蜃逃灵气，时时风雨激高吟。青天日月悬相映，白昼云雷黯自阴。会见九霄嘘黑雾，即看四海望佳霖。
汉皋别意
作者：王慎修
朝代：明
体裁：古风

夕阳帆影共徘徊，珠佩无人解赠来。欲识愁肠谁得似。江流曲处日千回。
莫愁古渡
作者：王慎修
朝代：明
体裁：七言绝句

潆回汉水漫春波，画桨红妆不再过。花发尚馀当日笑，莺啼犹听昔年歌。
游灵山诗得颓字
作者：王懋
朝代：明

芒鞋竹杖陟崔嵬，一径烟岚两半开。阴洞丹炉无伏火，古祠画壁拥荒苔。杳浮苍霭茶烹鼎，免溜红霞酒满杯。陪赏归来情未□，□川斜日暮云颓。
载酒堂
作者：王懋
朝代：明

万里投荒到海南，桄榔林下即茅庵。谪居身世何须惜，忧国情怀尚不堪。当日岂无人载酒，至今常使客停骖。我来堂上瞻遗像，飒飒清风洒布衫。
由柘陂入沔
作者：王懋夏
朝代：明
体裁：七言律诗

霜初沾袂已堪惊，况是离乡几日程。农话伤禾今夏水，客怀润柳早秋晴。网垂当户残支苇，棹送遥烟小聚萍。愁视田田皆乱叶，旅人意懒误前征。
冬日同潜坤道丈过学士公适志园作
作者：王懋明
朝代：明

客地罕登览，平泉聊共攀。到亭全见野，遵径每逢山。木落岩阴散，鱼藏水态闲。旅怀将物候，萧瑟自相关。
同孔加淳父诸君集时济山斋分赋得主人林馆秋
作者：王懋明
朝代：明

寂寂扬雄宅，清凉几席虚。萸香馈来酒，萤死读残书。霜砌花仍发，风林叶向疏。客怀同宋玉，摇落竟何如。
同鸿山公游吴尚宝水云居（时吴复宦京师）
作者：王懋明
朝代：明

公子高标抗俗氛，翠微开馆坐氤氲。回塘暗引荆溪水，虚阁常蒸玉洞云。花隐房栊春不去，席依松竹昼疑曛。主人却有家山胜，鹤怨空岩讵忍闻。
同鸿山公过思闲草堂
作者：王懋明
朝代：明

黄叶满村巷，幽人成隐居。水田禾刈后，家瓮酒香初。地僻鸟群逸，天寒山翠疏。衡门笑语罢，新月映前墟。
始家湖上寄城中诸友
作者：王懋明
朝代：明

负郭无绪业，因家濠湖濆。扁舟归草堂，东溪生夏云。居然满幽致，得与木石群。兹地风俗厚，所事不尚文。童年已樵采，壮者俱耕耘。予怀太古风，出门日。税地给家食，借书广前闻。野趣足心目，水流涤炎氛。群山映五柳，空翠常氤氲。隐居以求志，殷勤谢诸君。
宿玉阳山房
作者：王懋明
朝代：明

涧道行转深，余霞灭残景。然灯宿山房，枕席云泉冷。始知玉潭隈，乃有真仙境。翠微一磬幽，霁月寥天静。叶落霜渐寒，秋高夜弥永。不寐若有怀，啼鼯下松岭。
山中待施少府
作者：王懋明
朝代：明

美人太古心，一见即倾倒。自别梁溪花，相思长秋草。缄书昨寓言，山中共论讨。把袂虽有期，挂席苦不早。凉月映桂林，夜思伤怀抱。
春日怀金陵旧游六首 其一 神乐观
作者：王懋明
朝代：明

仙观青门外，尝从金马过。桃花霞际吐，黄鸟日边歌。晚酌醒池水，春衣暖径莎。自闻清乐后，长使梦云和。
春日怀金陵旧游六首 其三 莫愁湖
作者：王懋明
朝代：明

去年修禊日，曾往莫愁湖。心醉欢娱地，春随歌咏徒。风花香不断，烟柳弱难扶。一别无由到，空悲岁月徂。
春日怀金陵旧游六首 其二 雨花台
作者：王懋明
朝代：明

长干风景地，台上每淹留。云树空濛色，烟江缥缈流。席前芳草暮，钟外雨花收。梦寐城南路，何年寻旧游。
春日怀金陵旧游六首 其五 灵谷寺
作者：王懋明
朝代：明

匹马依丛薄，曾因访化城。松深藏梵响，谷杳蕴秋声。画壁巢禽污，萝扉倚树成。老僧招引处，犹记说无生。
春日怀金陵旧游六首 其六 西园
作者：王懋明
朝代：明

王孙开邸第，窈窕远人寰。花树春连夏，楼台水杂山。举觞空翠里，上马月明间。胜赏牵情性，时令忆往还。
春日怀金陵旧游六首 其四 报恩寺
作者：王懋明
朝代：明

禅宫雄帝里，传是报恩开。慧鸟闻钟聚，香霞望树来。塔中观世界，画里识轮回。远别维摩室，尘心未尽灰。
春日怀金陵旧游六首·神乐观
作者：王懋明
朝代：明

仙观青门外，尝从金马过。桃花霞际吐，黄鸟日边歌。晚酌醒池水，春衣暖径莎。自闻清乐后，长使梦云和。长干风景地，台上每淹留。云树空濛色，烟江缥缈流。席前芳草暮，钟外雨花收。梦寐城南路，何年寻旧游。去年修禊日，曾往莫愁湖。心醉欢娱地，春随歌咏徒。风花香不断，烟柳弱难扶。一别无由到，空悲岁月徂。禅宫雄帝里，传是报恩开。慧鸟闻钟聚，香霞望树来。塔中观世界，画里识轮回。远别维摩室，尘心未尽灰。匹马依丛薄，曾因访化城。松深藏梵响，谷杳蕴秋声。画壁巢禽污，萝扉倚树成。老僧招引处，犹记说无生。王孙开邸第，窈窕远人寰。花树春连夏，楼台水杂山。举觞空翠里，上马月明间。胜赏牵情性，时令忆往还。
春日留别诸子
作者：王懋明
朝代：明

胜会嗟无几，同心苦易离。花前不酩酊，别后徒凄其。山鸟调新语，风杨舞弱枝。徘徊春渚上，落景怆分歧。
毛氏楼居即事
作者：王懋明
朝代：明

楼居山郭外，登眺起幽思。片雨沉江暗，孤烟上岭迟。雁还逢寄字，花发滞归期。远念吴山胜，春游恐后时。
湖上隐居秋日漫兴四首
作者：王懋明
朝代：明

寂寥桑柘外，秋日赋闲居。天气清行药，溪声和读书。每于幽事遇，不觉世情疏。近复增颓惰，经旬发未梳。闲来北窗下，了了见云峰。未释形骸累，徒怀禽尚踪。晤言清夜月，留客翠微钟。数亩长荒秽，无心学素封。僻境但流水，秋风隐计贫。石门槐叶暗，茅屋豆花新。晚食忘兼味，天游懒徇人。将师广成子，澹泊葆吾真。屡空亦自得，偃息有衡门。不出人间世，时为象外言。抚琴聊永日，艺圃任无藩。此意何人会，裁书与巨源。
湖上隐居秋日漫兴四首·其一
作者：王懋明
朝代：明

寂寥桑柘外，秋日赋闲居。天气清行药，溪声和读书。每于幽事遇，不觉世情疏。近复增颓惰，经旬发未梳。
湖上隐居秋日漫兴四首·其三
作者：王懋明
朝代：明

僻境但流水，秋风隐计贫。石门槐叶暗，茅屋豆花新。晚食忘兼味，天游懒徇人。将师广成子，澹泊葆吾真。
湖上隐居秋日漫兴四首·其二
作者：王懋明
朝代：明

闲来北窗下，了了见云峰。未释形骸累，徒怀禽尚踪。晤言清夜月，留客翠微钟。数亩长荒秽，无心学素封。
湖上隐居秋日漫兴四首·其四
作者：王懋明
朝代：明

屡空亦自得，偃息有衡门。不出人间世，时为象外言。抚琴聊永日，艺圃任无藩。此意何人会，裁书与巨源。
移家湖上作
作者：王懋明
朝代：明

夙昔厌喧扰，湖堧聊聚庐。五柳阴到门，客子携家初。欢言治隐计，织屦兼艺蔬。妻孥哂荒陋，而我良自舒。鱼鸟适幽性，水竹澄贫居。开帘峰翠繁，停舟潭月虚。心与胜概遇，迹将城府疏。养生黄精饭，销忧老氏书。了悟损益理，何须儋石储。食力愧伯鸾，攻文匪相如。所长惟达命，天地宁穷予。
舟中与隆池彭丈酌酒
作者：王懋明
朝代：明

访旧回兰桡，风光适和煦。卷帷望春山，几处含残雨。偶尔携一樽，欢焉阅众甫。清言兼古今，满引无宾主。桃花笑欲言，鸥鸟翔可取。烟波娱性灵，逝将友渔父。
马头曲·其一
作者：王掖
朝代：明

銮刀刲燔羊，官瓮泻渼马。更衣兰房中，吊影银灯下。
马头曲·其二
作者：王掖
朝代：明

王门激楚曲，相府西凉调。愁中换宫商，郎毋看妾笑。
马头曲·其一
作者：王摄
朝代：明

蜥蜴饲丹砂，鸳鸯置金锁。东风独何情，杨花起还堕。
奉送白翁老堂翁老先生荣归
作者：王政
朝代：明

共识星辰曳履声，荷囊忽谢起归旌。东山巳隐三朝望，北阙还期一德赓。篱菊延年荣晚操，罗兰香国纫芳珩。苍生霖雨思偏笃，旦暮蒲轮想趣迎。
暮春
作者：王政
朝代：明

一年清景渐阑珊，花落东风满地斑。啼鸟也知春已去，绿杨枝上语绵蛮。
题紫阳庵壁
作者：王政
朝代：明

高绾螺髻耸翠峰，飞崖泉落玉玲珑。白云掩尽天如水，几朵秀吐秋芙蓉。道人藏修结萝屋，当檐玉立千竿竹。恍疑此地非人间，未信频来许尘躅。
兴国寺
作者：王教
朝代：明
体裁：七言绝句

水花远有暗香来，何况窗前对榻开。独爱老昙清彻骨，月高疏影伴吟怀。
登浮碧楼
作者：王敞
朝代：明
体裁：五言律诗

山阁凌空起，孤云挟雨飞。好花临驿路，小艇占渔矶。石磴斜通郭，烟村半掩扉。主人留客意，薄暮肯言归。
南湖斋居寄友人
作者：王敬中
朝代：明
体裁：七言律诗

山寒夜透青绫被，海日朝明白玉珂。隐几不知春色晚，停杯惊见落花多。㫋檀香里来僧梵，杨柳桥边起棹歌。咫尺湖光不相见，竹床琴调近如何。
南湖斋居寄友人
作者：王敬中
朝代：明

山寒夜透青绫被，海日朝明白玉珂。隐几不知春色晚，停杯惊见落花多。旃檀香里来僧梵，杨柳桥边起棹歌。咫尺湖光不相见，竹床琴调近如何？
赠周玄初尊师
作者：王敬中
朝代：明
体裁：七言律诗

玄都道士身如鹤，长傍青松寄此生。梦破九霄风雨急，神游八表雪霜清。吹笙每应秋声起，披羽微连夜色明。我欲相从拾瑶草，漫山落叶断人行。
赠周玄初尊师
作者：王敬中
朝代：明

玄都道士身如鹤，长傍青松寄此生。梦破九霄风雨急，神游八表雪霜清。琼笙每应秋声起，缟羽微连夜色明。我欲相从拾瑶草，漫山落叶断人行。
送友人赴廉州
作者：王敬中
朝代：明
体裁：七言律诗

乌府才华羡独贤，北风又上孝廉船。箧书尚有陈琳檄，行李都无子敬毡。帆影晓分湘浦月，佩声晴拂隐山烟。壮游万里须乘兴，好著声名到日边。
古诗送陈宪副雨泉之任滇南
作者：王敬臣
朝代：明
体裁：古风

黄鹄翔四海，潜虬乐泥蟠。飞沈各异涂，言就性所安。公行越万里，予留守故滩。公励王尊节，九折驱无难。予含令伯诚，有怀良未殚。俱奋古人心，咸思效寸丹。临岐申赠言，暌离何足叹。相期慎明德，岁晚同金兰。
姚江会沈尤诸公宴陈元帅楼上
作者：王文启
朝代：明
体裁：七言律诗

江色娟娟昼雨过，好山青入画楼多。筵开玉帐元戎醉，酒劝金杯小妓歌。落日马嘶烟外柳，嫩凉鸥浴藕心波。相逢冠盖欢娱地，慷慨元龙奈尔何。
松雪轩为海昌尤帅赋
作者：王文启
朝代：明
体裁：七言律诗

元戎高致爱林丘，背郭临江卜筑幽。青松绕屋作人立，白云满山如水流。漫有琴尊来好客，可无简策伴清秋。居官何似居閒好，我亦诛茅碧海头。
吊罗贞烈
作者：王文明
朝代：明

一死酬初志，宁知身后名。风摧秋日白，节映嫠星明。鹤梦悠悠去，松姿岁岁荣。无繇瞻蕙帐，感慨不胜情。
走索篇
作者：王文禄
朝代：明
体裁：古风

綵绳百尺阑青天，朱竿对起遥相牵。广场突出层台外，虹梁平铺如直弦。双娥靓妆迭呈技，一来一去浑争妍。玉腕擎衡步移稳，恍惚退后还追前。特立宫鞋掉罗袜，丰姿袅娜疑飞仙。绣带飘扬绾晴日，翠裙展拆拖霏烟。慢撚纤腰斜摆柳，蓦佯失跌倒垂莲。怒虬拔湫迸锁跃，狡猱升木当空悬。莫谓轻身博一笑，为君撒尽缠头钱。
走马篇
作者：王文禄
朝代：明
体裁：古风

燕姬跨马来江东，罗衫窄袖蓝对胸。翠翘抹额戎装束，恍若矫矫飞苍龙。日摇涛影团花碎，尘捲风声彩云坠。鬣间暗闪夺珠标，腹下还穿撒雕辔。将非出塞昭君啼，无乃归禁杨妃醉。欢娱忘寇扰前秋，骑拥娇娥谑浪游。鱼丽阵靡谁敢殿，长流难洗文夫羞。
越王峥
作者：王文辕
朝代：明
体裁：诗

每恨高峥不易梯，数峰长与白云齐。
迹存秦望千寻上，影落潇湘万顷西。
绝险始知天去远，卧崖频见鸟飞低。
十年一踏烟霞顶，雨后宁辞没胫泥。
瞻衮八章
作者：王文钦
朝代：明

依依瞻衮，陟彼荒陬。慕公生平，文行俱优。守庐祥应，紫芝白鸠。入相玄宗，汲引名流。慨公忠孝，独步谁俦。翘翘瞻衮，夙慕名公。道侔伊吕，科第声隆。轻缣素练，词翰之宗。嘉猷入告，大节孤忠。江南首相，发轫谁同。亭亭瞻衮，于彼云端。衮绣辉煌，威仪伟观。饶彼良工，莫状心丹。惟岭之松，挺挺岁寒。公之节操，可以等看。遥遥瞻衮，于彼高冈。衮衣何在，惟德之香。凿山通粤，松荫道傍。公之德教，华夷肃将。矧公乡人，谁不齐庄。赫赫瞻衮，于彼山巅。衮衣章甫，称我乡贤。风度峭直，望之凛然。述古兴衰，金鉴一编。羯胡之乱，明炳几先。明明瞻衮，溯想斯人。斯人已矣，风声日新。在唐风采，屡见批鳞。谁令相业，弗究四春。公出甫入，治乱攸分。迟迟瞻衮，百世垂休。开元相业，黼黻皇猷。献忠忤旨，肆谪荆州。鸿飞邈矣，芳声悠悠。宸思遗直，赉祭家丘。肃肃瞻衮，载拜祠前。公如有见，令闻千年。光前振后，世德绵延。卿士大夫，薰公之贤。逸驾迥矣，缅想茫然。